11 kaki judi dikompaun langgar PKP
Oleh ASLIZA MUSA

6 Jun 2021, 3:42 pm
IPOH – Seramai 11 kaki judi termasuk seorang wanita diberkas ketika leka bermain judi jenis poker menggunakan cip dan daun terup dalam dua serbuan berasingan di Halaman Menglembu Bestari di sini, semalam.
Kesemua mereka yang berusia antara 24 hingga 36 tahun itu diberkas dalam Op Dadu oleh anggota Bahagian Kongsi Gelap, Judi dan Maksiat (D7), Ibu Pejabat Polis Daerah (IPD) Ipoh kira-kira pukul 5.45 hingga 6.15 petang.
Ketua Polis Daerah Ipoh, Asisten Komisioner A. Asmadi Abd. Aziz berkata, dalam serbuan pertama di sebuah rumah dua tingkat, empat lelaki dan seorang wanita ditahan.
Katanya, turut dirampas lapan helai kertas perjudian poker, 439 biji cip pelbagai nilai, 52 keping daun terup, dua set peralatan poker, sebuah meja poker dan wang tunai RM1,745.
“Siasatan mendapati, rumah tersebut disewa seorang daripada suspek sejak dua bulan lalu daripada rakannya yang kini berada di Singapura.
“Kegiatan judi itu yang menawarkan keuntungan mudah dan rendah risiko turut diiklankan melalui media sosial,” katanya dalam sidang akhbar di IPD Ipoh di sini hari ini.

Dalam serbuan kedua di lokasi berhampiran pula polis menahan enam lelaki yang sedang bermain daun terup di halaman sebuah rumah serta merampas 52 keping daun terup dan wang tunai RM769.
Menurut A. Asmadi, kesemua lelaki yang ditahan itu juga mempunyai pelbagai rekod kesalahan lampau bersabit kes dadah dan jenayah.
“Kita mengeluarkan kompaun RM10,000 kepada setiap individu atas kesalahan melanggar prosedur operasi standard (SOP) iaitu berkumpul ketika Perintah Kawalan Pergerakan (PKP) dilaksanakan manakala kompaun RM25,000 pula kepada pemilik premis,” ujarnya. -K! ONLINE


Remaja hilang di Gunung Datuk
Oleh NOR AINNA HAMZAH

6 Jun 2021, 5:09 pm
REMBAU – Pasukan penyelamat kini sedang giat mencari dan mengesan seorang remaja lelaki yang dipercayai hilang di Gunung Datuk, di sini, pagi tadi.
Ketua Polis Daerah Rembau, Pemangku Deputi Superintenden, Hazri Mohamad berkata, pihak polis mendapat maklumat mengenai kehilangan remaja lelaki berusia 21 tahun daripada ibu mangsa di Balai Polis Chembong kira-kira pukul 11.23 pagi.
Menurutnya, berdasarkan maklumat awal yang diterima dari ibu mangsa berusia lingkungan 40 an, mangsa disedari tiada di rumah bersama motosikalnya jenis Honda kira-kira pukul 6.00 pagi.
“Ibu cuba menghubungi mangsa namun tiada jawapan yang diterima lalu bertindak mencari mangsa sehingga ke kaki Gunung Datuk dan telah menjumpai motosikal anaknya di lokasi.
“Selain motosikal turut ditemui ialah kasut serta stoking anaknya di pintu masuk Jabatan Hutan Gunung Datuk,” katanya dalam satu kenyataan sebentar tadi.
Sementara itu, Ketua Balai Bomba dan Penyelamat Rembau, Penolong Penguasa Bomba, Mohd. Arif Ahmad Osasi berkata, pihaknya menerima maklumat mengenai kehilangan berkenaan pada pukul 1.50 petang dan tiba di lokasi pada pukul 2.08 petang.

“Seramai 20 anggota terdiri daripada bomba, polis, Angkatan Pertahanan Awam Malaysia dan Jabatan Sukarelawan Malaysia menyertai misi menyelamat ini,” ujarnya, -K! ONLINE


Feri Pulau Pinang hampir karam diapungkan semula hari ini
Oleh MOHD SYALMIZI HAMID

6 Jun 2021, 5:09 pm
SEBERANG PERAI – Sebuah feri usang yang tersadai sejak November 2019 dan dilaporkan hampir tenggelam di dalam Sungai Perai di Limbungan Bagan Dalam, Butterworth di sini diapungkan semula hari ini.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng berkata, air yang memasuki feri ikonik itu akan dipam keluar ketika tempoh air surut sekitar pukul 4 petang hingga 7 malam hari ini.
“Lubang kebocoran akan diperbaiki bagi memastikan feri itu kembali terapung.
“Tiada cara lain untuk menaikkan feri ke darat dalam masa singkat selain mengepam keluar air,” katanya dalam satu kenyataan hari ini.
Terdahulu, beberapa keping gambar memaparkan Feri Pulau Pinang yang dalam keadaan separuh tenggelam tular di media sosial sejak semalam sehingga menimbulkan rasa tidak puas hati banyak pihak terutamanya penduduk.
Ini kerana, perkhidmatan itu mempunyai nostalgia tersendiri kepada warga Pulau Mutiara dan menjadi salah satu identiti pelancongan di negeri ini sejak sekian lama.

Sementara itu, Teik Cheng berkata, feri berkenaan ketika ini sedang melalui proses penilaian tender bagi pajakan sebagai muzium yang akan ditempatkan di Tanjung City Marina, George Town dekat sini.
Difahamkan, ketika ini hanya sebuah feri lama iaitu Feri Pulau Angsa masih beroperasi bagi mengangkut motosikal dan basikal, manakala tiga buah feri bot laju digunakan bagi membawa pejalan kaki dalam tempoh interim sebelum diganti dengan perkhidmatan baharu. – K! ONLINE


Anju buat laporan polis, nekad saman bekas suami
Oleh SAIRUL ZAMRI MISRANI

6 Jun 2021, 4:29 pm
PETALING JAYA – Berang dengan ugutan bekas suami, pelakon kontroversi Zarina Anjoulie bertindak membuat laporan polis dan nekad memfailkan saman selepas ini.
Menerusi hantaran terbaharu dalam laman Instagramnya, Zarina atau lebih mesra dipanggil Anju dilihat berada di sebuah balai polis dan baru selesai membuat laporan terhadap bekas suaminya, Eliyas Azhar.
“Selesai dah di balai polis, baru buat laporan. Tunggu, aku nak teruskan dengan saman. Kadang-kadang manusia, kita bagi muka, dia campak tahi.
“Tak apalah. Kadang-kadang, kita bila diam bukan kerana kita takut. Aku nak move on (teruskan hidup). Tunggu dan lihat,” katanya.
Pemilik nama sebenar Zarina Anjoulie Lavocah Mohd. Fahizul, 34, turut menegaskan tujuan dia membuat laporan polis bukan kerana takut kepada Eliyas, sebaliknya mengenangkan bekas ibu dan bapa mentuanya.
“Bukan aku takut dengan kau atau ugutan kau. Aku dah nak lupakan, sebab aku mengenangkan mak bapa kau.

“Tapi, sebab kau hantar makcik gemuk itu nak ugut aku, tak apalah. Aku teruskan,” katanya.
Terdahulu, Zarina turut memuat naik beberapa bukti tangkap layar mesej perbualan yang mana Zarina bertanya sama ada dia perlu membayar Eliyas jika ingin diceraikan, sekali gus lelaki itu meletakkan harga bayaran berjumlah RM10,000.
“Inilah apa yang aku kena harungi. Dengan Yas (Eliyas), semuanya duit. Sebab itu, aku saja tawarkan nak pancing dia.
“Tapi, masa dia nak ceraikan aku bukan main letak dalam Instagram Story. Semua ini aku dah bagi kepada polis dan peguam,” tulisnya.
Pada hantaran sama, Zarina turut berkongsi laporan polis yang dibuat mengenai tindakan Eliyas yang pernah memanjat pagar rumahnya untuk merakam gambar dan videonya dalam keadaan aib.
Terdahulu, pelakon filem Anak Pontianak itu mendirikan rumah tangga dengan Eliyas pada 17 Julai tahun lalu di Pejabat Agama Islam Daerah Seremban, Negeri Sembilan selepas empat tahun bergelar ibu tunggal.
Sebelum itu, dia pernah mendirikan rumah tangga dengan pemuda dari Brunei pada 2015, namun hanya bertahan setahun dan bercerai pada Disember 2016.
Hasil perkahwinan itu, mereka dikurniakan anak lelaki, Awangku Gabriel Martin Ezra. -K! ONLINE


Mahu cari duit sampingan, duit simpanan pula lesap
Oleh KHAIRULMIZAN YAHYA

6 Jun 2021, 4:53 pm
KUANTAN – Hasrat seorang pelajar universiti untuk mencari duit poket melalui kerja sampingan bukan sahaja tidak kesampaian, sebaliknya dia pula mengalami kerugian RM10,600 apabila ditipu sindiket penipuan ejen pekerjaan.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, dalam kejadian di Bera kelmarin, mangsa yang berusia 23 tahun tertarik dengan iklan tawaran kerja sampingan di laman sosial Facebook.
“Mangsa kemudian menghubungi ejen berkenaan yang meminta mangsa membuka akaun E-Job dan membuat pembayaran untuk tujuan meningkatkan harga jualan barang yang akan dijual.
“Mangsa telah membuat lima kali transaksi pemindahan wang berjumlah RM10,600 ke satu akaun yang diberikan ejen berkenaan,” ujarnya dalam kenyataan hari ini.
Tambahnya, mangsa sekali lagi diminta untuk membuat pembayaran sebanyak RM10,000 menyebabkannya berasa curiga dan tampil membuat laporan polis.
Kes disiasat mengikut Seksyen 420 Kanun Keseksaan kerana memperdaya mangsa dengan tawaran kerja yang tidak wujud sehingga mangsa mengalami kerugian yang banyak. -K! ONLINE


Rugi RM1,109 angkara gelang emas RM259
Oleh KHAIRULMIZAN YAHYA

6 Jun 2021, 3:32 pm
KUANTAN – Seorang pegawai eksekutif sumber manusia mengalami kerugian RM1,109 apabila menjadi mangsa penipuan pembelian barang kemas lelong yang tidak wujud melalui laman Instagram.
Ketua Jabatan Siasatan Jenayah Komersial (JSJK) Pahang, Superintendan Mohd Wazir Mohd Yusof berkata, kejadian berlaku apabila mangsa yang berumur 27 tahun melihat iklan dalam Instagram Kedai_Lelong.Emas, kelmarin.
“Mangsa kemudian menghubungi penjual untuk membeli seutas gelang tangan berharga RM259 sebelum membuat transaksi pemindahan wang sebanyak RM259 ke akaun yang diberikan kepadanya.
“Namun suspek sekali lagi meminta bayaran sebanyak RM850 sebagai penebusan barang kemas terbabit sebelum mangsa membuat pemindahan wang ke akaun yang sama,” katanya dalam kenyataan akhbar hari ini.
Jelasnya, tidak cukup dengan itu, suspek sekali lagi meminta mangsa membuat pembayaran sebanyak RM2,500 atas pelbagai alasan tidak munasabah menyebabkan mangsa berasa curiga.
Ujarnya, mangsa yang berasa ditipu tampil membuat laporan di Balai Polis Beserah di sini semalam dan kes disiasat mengikut Seksyen 420 Kanun Keseksaan. -K! ONLINE


6,241 kes baharu direkodkan
Oleh SITI A'ISYAH SUKAIMI

6 Jun 2021, 3:19 pm
PUTRAJAYA – Sebanyak 6,241 kes baharu dilaporkan hari ini, menurun sedikit berbanding semalam menjadikan jumlah kes positif Covid-19 sebanyak 616,815 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan sebanyak 2,178 kes, diikuti oleh Sarawak sebanyak 600 kes dan Johor sebanyak 565 kes.
“Seterusnya, Negeri Sembilan (556 kes), Kuala Lumpur (415 kes), Sabah (305 kes), Pulau Pinang (271 kes), Kelantan (270 kes), Melaka (225 kes), Labuan (212 kes), Perak (174 kes), Terengganu (158 kes), Pahang (155 kes) dan Kedah (125 kes).
“Putrajaya pula dengan 30 kes, manakala Perlis dengan dua kes,” katanya pada ciapan Twitter beliau hari ini. -K! ONLINE


Leka tebang pokok sebelum ditangkap
Oleh MOHAMAD HAFIZI BIN MOHD SAID

6 Jun 2021, 3:04 pm
IPOH – Tiga lelaki berusia antara 27 hingga 55 ditahan penguat kuasa Pejabat Renjer Hutan Beruas selepas didapati menceroboh Hutan Simpan Bubu dekat Manong, Jumaat lalu.
Jabatan Perhutanan Negeri Perak (JPNPk) dalam satu kenyataan berkata, kesemua suspek ditahan kerana menceroboh hutan simpanan kekal di bawah Enakmen Akta Perhutanan Negara 1984 (Pemakaian) 1985.
“Ketika serbuan kira-kira pukul 5.30 petang, semua suspek sedang giat menjalankan kerja-kerja penerokaan hutan di sebahagian Kompartmen 62, Hutan Simpan Bubu.
“Salah seorang daripada mereka leka menebang pokok hutan tanpa menyedari kehadiran pihak berkuasa,” katanya hari ini.
Turut ditemui di lokasi tersebut ialah sebuah jentolak model JCB, sebuah motosikal Modenas, satu unit gergaji rantai dan sebilah parang.
Ketiga-tiga suspek dibawa ke Ibu Pejabat Polis Daerah (IPD) Manjung untuk siasatan lanjut dan dilepaskan dengan jaminan polis selepas keterangan, manakala barang-barang tersebut disimpan bagi tujuan siasatan.

Menurutnya lagi, kesemua suspek berdepan dakwaan di bawah Seksyen 81(1)(b) dan 81(1)(e) Enakmen Akta Perhutanan Negara 1984 yang boleh didenda RM50,000, penjara atau kedua-duanya jika sabit kesalahan. -K! ONLINE


Sasar 3.5 juta warga emas suntik vaksin
Oleh NOR SHAFAWATI YUP

6 Jun 2021, 2:47 pm
SEREMBAN – Seramai 3.5 juta warga emas di seluruh negara ini dijangka akan menerima sekurang-kurangnya satu dos suntikan vaksin Covid-19 dalam tempoh dua minggu ini.
Menteri Pembangunan Wanita, Keluarga dan Masyarakat (KPWKM), Datuk Seri Rina Harun berkata, kementerian meletak sasaran tersebut bagi memastikan seluruh warga emas berusia 60 tahun ke atas menerima suntikan vaksin menerusi Program Imunisasi Covid-19 Kebangsaan (PICK).
“Sehingga 31 Mei 2021, seramai 2.1 juta atau 60 peratus warga emas telah membuat pendaftaran bagi mendapatkan suntikan vaksin melalui aplikasi MySejahtera.
” Daripada jumlah tersebut, hampir 1 juta iaitu 632,519 warga emas telah menerima dos pertama manakala sejumlah 229,462 orang warga emas telah lengkap menerima dos kedua,” katanya pada sidang akhbar di sini hari ini.
Beliau berkata demikian selepas membuat tinjauan kerja dan memantau pemberian vaksin kepada warga emas yang mendapat penjagaan di Rumah Sejahtera, Sikamat di sini.
Menurut beliau, program tersebut akan berjalan secara berterusan dalam tempoh dua minggu bagi memastikan 3.5 juta warga emas membuat pendaftaran di aplikasi MySejahtera dan menerima suntikan Covid-19.

“Selain memberi kesedaran mengenai kepentingan vaksinasi dan bahaya Covid-19, pihak kementerian juga telah merangka beberapa pelan tindakan khusus,” ujarnya. – K! ONLINE


Buruh Indonesia mengaku rogol jiran, tipu polis
Oleh MOHD AZLI ADLAN

6 Jun 2021, 3:23 pm
KUALA TERENGGANU – Seorang buruh Indonesia dihadapkan ke Mahkamah Sesyen di sini hari ini atas dua pertuduhan memperkosa jirannya yang juga remaja perempuan berusia 16 tahun dan menipu seorang pegawai polis pada dua tahun lalu.
Tertuduh, Rasul Jiwang, 59, membuat pengakuan bersalah sebaik kedua-dua pertuduhan itu dibacakan di hadapan Hakim Nooriah Osman.
Berdasarkan pertuduhan pertama, tertuduh didakwa merogol mangsa yang berumur 16 tahun sewaktu kejadian di sebuah rumah di daerah ini antara pukul 10 pagi hingga 12 tengah hari pada Februari 2019.
Dia didakwa mengikut Seksyen 376 (1) Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.
Bagi pertuduhan kedua pula, Rasul didakwa menipu seorang pegawai polis dengan menyamar sebagai Abu Bakar Kamat di lokasi sama pada pukul 10.40 malam, 30 Mac 2019.
Tertuduh didakwa mengikut Seksyen 419 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya sekali jika sabit kesalahan.

Hakim Nooriah menetapkan tarikh jatuh hukum pada 6 Julai depan sebaik pengakuan direkodkan. – K! ONLINE


KEDA bela nasib rakyat luar bandar
Oleh KOSMO!

6 Jun 2021, 3:07 pm
SEJAK penubuhannya pada 28 Mei 1981, Lembaga Kemajuan Wilayah Kedah (KEDA) telah memainkan peranan besar dalam membantu mempercepatkan pembangunan sosio-ekonomi masyarakat dan infrastruktur di Kedah, terutamanya kawasan luar bandar.
Menerusi pembangunan penempatan untuk rakyat termiskin, bantuan ekonomi untuk aktiviti perniagaan kecil, pertanian dan penternakan, KEDA mewujudkan lebih ramai usahawan serta memberi pendidikan kemahiran kepada penduduk kampung.
Kini selepas 40 tahun beroperasi, KEDA berdepan cabaran baharu dalam mencapai objektifnya ketika gelombang pandemik Covid-19 telah mendatangkan cabaran besar buat penduduk luar bandar yang
kebanyakannya tidak bergaji tetap.
Di bawah teraju pengerusinya, seorang teknokrat dan pemegang ijazah doktor falsafah dalam bidang Sains dan Teknologi Polimer, Datuk Dr. Ku Abd. Rahman Ku Ismail, KEDA telah bersedia memainkan peranan lebih luas dalam menjamin kesejahteraan masyarakat luar bandar di Kedah.
Berikut merupakan inti pati temu bual Kosmo! bersama beliau, yang juga merupakan Ahli Dewan Undangan Negeri Guar Chempedak dan Ahli Kanan Majlis Mesyuarat Kerajaan Negeri, berhubung cabaran persekitaran semasa serta usaha yang telah dilakukan dan bakal diambil KEDA untuk membela nasib rakyat serta golongan sasar.
Turun padang menyampaikan sumbangan takaful berkelompok (kemalangan) Kolej KEDA di Sungai Limau, Yan Februari lalu.
KOSMO!: Bagaimana situasi masyarakat luar bandar di Kedah pada hari ini?

KU ABD. RAHMAN: Apabila bercakap mengenai masyarakat luar bandar, kita tidak boleh elak daripada membicarakan isu kemiskinan. Daerah di sebelah timur Kedah seperti Padang Terap, Sik dan Baling mempunyai kawasan luar bandar yang luas dan ramai penduduk di sana, terutamanya yang tinggal di
kawasan pedalaman berada pada paras kemiskinan.
Mereka ini perlu diberi perhatian, kerana itulah banyak projek pembangunan KEDA dilaksanakan di tiga daerah berkenaan.
Majoriti penduduk luar bandar tidak berpendapatan tetap, kebanyakannya terlibat dengan bidang pertanian seperti berkebun, menoreh getah dan bekerja sendiri. Pendapatan mereka tidak menentu
dan pandemik Covid-19 ini menambahkan lagi kesusahan mereka.
Bagi mewujudkan lebih banyak peluang pekerjaan di kawasan luar bandar, kerajaan disarankan membangunkan lebih banyak kawasan industri di luar bandar, seperti projek Rubber City di Padang Terap.
Majlis Perasmian Projek Taman Desa Tawakkal PPK Hujung Keton, Pendang melibatkan 57 penerima rumah yang terdiri daripada golongan miskin dan miskin tegar.
Apakah cabaran yang harus ditempuhi KEDA dalam kelangsungan pembangunan masyarakat luar bandar?
Antara cabaran utama yang menjadi perhatian saya adalah pelaksanaan skim bantuan yang menepati keperluan kumpulan sasar serta mampu mendatangkan hasil yang baik kepada penerimanya.
Dengan wabak Covid-19 yang masih melanda, pendekatan terkini perlu diambil dan pelaksanaannya juga perlu pantas. Kita perlu mengenal pasti kemampuan peserta dan kemahiran yang dimiliknya.
Perkara utama ialah memastikan delivery system yang berkesan.
Cabaran seterusnya adalah dalam aspek pembangunan keperluan prasarana di luar bandar. Masih banyak keperluan prasarana dan ameniti sosial yang perlu diambil perhatian seperti jalan-jalan kampung, bekalan air dan premis perniagaan untuk usahawan desa.
KEDA perlu mengenal pasti projek yang harus diberi keutamaan serta memberi impak kepada kumpulan masyarakat teramai.
Saya juga merasakan KEDA perlu meningkatkan usaha publisiti dan hebahan maklumat kepada rakyat, khususnya kumpulan sasar. Bukan setakat mahu mempromosi, malah yang lebih penting adalah supaya
masyarakat sedar mereka ada tempat untuk bergantung harap iaitu KEDA.
Ternakan ikan sangkar antara projek PROSPEK di Sidam Kanan, Kulim.
Apakah strategi yang sedang dirangka untuk masyarakat luar bandar?
Dalam mendepani pandemik, saya merasakan KEDA perlu menjadi salah sebuah agensi pendokong seperti barisan hadapan dalam berhadapan dengan isu-isu berkaitan. Tugas KEDA bukanlah melibatkan
kesihatan, tetapi lebih menjurus kepada peranan sebagai agensi yang memberi sokongan bagi kelangsungan kehidupan.
Bagi tahun 2021, hampir 15 peratus daripada keseluruhan RM47 juta peruntukan pembangunan KEDA akan disalurkan kepada bantuan projek ekonomi rakyat Kedah, misalnya mereka yang dibuang kerja, ketiadaan modal atau kekurangan sumber kewangan untuk meneruskan perniagaan melibatkan hampir semua sektor seperti pertanian, perkhidmatan, makanan dan minuman.
Selain itu, pemerkasaan modal insan dari sudut pendekatan keagamaan juga akan diberi keutamaan. Ia cukup penting dalam melestarikan kemajuan dan ketamadunan negara yang sedang dibina hari ini.
Bertahannya tamadun bergantung kepada kukuhnya pegangan asas jati diri dalam kalangan rakyatnya.
Apa harapan Datuk kepada KEDA dalam meneruskan khidmat dan peranannya?
Kecemerlangan sesuatu agensi itu disumbangkan oleh semua kakitangan yang benar-benar memahami dan menghayati semua objektif, misi, visi dan fungsi.
Saya berharap pengurusan dan warga KEDA akan terus berusaha meningkatkan ilmu dan keupayaan sepanjang masa supaya kemampuan KEDA dalam membangunkan luar bandar terus dipertingkatkan.
Anggaplah khidmat bakti kita kepada penduduk luar bandar sebagai satu ibadah.
Akhir sekali, selamat menyambut ulang tahun KEDA yang ke 40 kepada semua warga KEDA.


Utamakan kebajikan, keadilan pekerja
Oleh NORHAYATI YAHAYA

6 Jun 2021, 2:57 pm
KUALA LANGAT – Pihak pengurusan kilang di sekitar Teluk Panglima Garang dinasihati mengutamakan kebajikan dan keadilan kepada pekerja.
Ketua Polis Daerah Kuala Langat, Superintendan Ahmad Ridhwan Mohd. Nor berkata, langkah itu bagi menyelesaikan isu tidak puas hati antara pekerja berhubung pengurangan kapasiti operasi ketika Perintah Kawalan Pergerakan (PKP) penuh bermula 1 Jun lalu.
“Hasil maklumat diterima mendapati terdapat sebahagian pekerja di bahagian operator tidak berpuas hati apabila masih perlu bekerja berbanding pekerja dari bahagian pengurusan dikurangkan.
“Terdapat juga aduan terpaksa menanggung beban kerja yang lebih dalam mengendalikan kerja tambahan terutamanya berkaitan mesin apabila bahagian operator dikurangkan pihak kilang.
“Ekoran itu, mereka merasa tertekan dan mengadu kepada ketua masyarakat atas apa yang berlaku,” katanya dalam kenyataan hari ini.
Beliau berkata demikian bagi mengulas laporan muka depan Kosmo! pada 4 Jun lalu yang melaporkan kira-kira 100,000 penduduk di sekitar Teluk Panglima Garang, di sini bimbang jika berlaku penularan Covid-19 dari kilang-kilang berdekatan kawasan kediaman mereka yang didakwa masih beroperasi sepenuhnya ketika rempoh PKP penuh.

Lebih malang, kira-kira 40 peratus penduduk di kawasan itu yang bekerja di kilang terbabit mendakwa mereka diugut untuk diberikan surat amaran atau berdepan tindakan pemberhentian sekiranya tidak hadir bekerja.
Mengulas lanjut, Ahmad Ridhwan menjelaskan hasil pemeriksaan pihaknya bersama pihak berkuasa tempatan di beberapa buah kilang di lokasi tersebut mendapati mereka mematuhi prosedur operasi standard ( SOP) yang ditetapkan Majlis Keselamatan Negara dan pihak berkuasa. -K! ONLINE


Tiga pelacur layan dua lelaki setiap hari
Oleh DIYANATUL ATIQAH ZAKARYA

6 Jun 2021, 3:13 pm
MELAKA – Kegiatan tiga pelacur warga Thailand melayan sekurang-kurangnya dua pelanggan setiap hari dengan bayaran RM250 satu sesi terbongkar selepas polis menyerbu sebuah hotel di Melaka Raya di sini kelmarin.
Dalam serbuan Op Perintah Kawalan Pergerakan (PKP) 3.0 pukul 3.45 petang itu, kesemua wanita yang ditahan berusia antara 30 hingga 34 tahun.
Ketua Polis Daerah Melaka Tengah, Asisten Komisioner Afzanizar Ahmad berkata, hasil risikan sepasukan pegawai serta anggota telah ke lokasi dan mengesan tiga wanita dipercayai pelacur sedang menunggu pelanggan.
Katanya, ketika serbuan dilakukan, ketiga-tiga wanita berkenaan ditahan ketika berada di dalam tiga bilik berasingan.
“Hasil soal siasat kesemua mereka dipercayai menjalankan perkhidmatan seks dan mengiklankannya melalui aplikasi WeChat.
“Bayaran antara RM240 hingga RM250 akan dikenakan bagi setiap sesi selepas berjumpa pelanggan di hotel,” katanya ketika dihubungi di sini, hari ini.

Mengulas lanjut, Afzanizar berkata, wanita-wanita tersebut mengakui mengaut keuntungan dengan melayan minimum dua pelanggan setiap hari.
“Maklumat awal, kegiatan pelacuran ini telah dijalankan kira-kira sebulan. Kita turut menahan seorang lelaki penjaga hotel berusia 23 tahun bagi membantu siasatan.
“Sebagai rekod, sejak awal tahun hingga bulan lalu, pasukan Ibu Pejabat Polis Daerah Melaka Tengah telah menjalankan 15 serbuan membabitkan aktiviti pelacuran,” katanya. -K! ONLINE


Akaun Twitter disekat kerana terlalu cantik
Oleh KOSMO!

6 Jun 2021, 3:39 pm
TALLAHASSEE, FLORIDA – Seorang model dari Florida, Amerika Syarikat mendakwa akaun Twitter miliknya disekat kerana aduan pengguna lain yang cemburu dengan kecantikannya, lapor portal Knewz kelmarin.
Susulan sekatan itu, model tersebut, Whitney Paige Venable kehilangan lebih 100,000 pengikut di Twitter dan berasakan bahawa dia didiskriminasi netizen kerana menjadi seorang wanita cantik.
“Saya dikenakan sekatan hanya kerana menggunakan Twitter untuk menulis komen-komen mengenai rancangan televisyen atau berkongsi gambar dari akaun Instagram,” ujarnya.
Tambah Venable, sekatan itu berkemungkinan disebabkan oleh satu daripada gambar seksinya yang memaparkan dia memakai pakaian dalam serta dijadikan gambar utama profil.
“Saya ada menukar gambar utama profil yang memaparkan saya memakai pakaian dalam serta menunjukkan bentuk badan.
“Secara tiba-tiba, akaun saya disekat. Ini adalah satu diskriminasi kerana terdapat banyak lagi gambar tidak senonoh yang dimuat naik pengguna lain di Twitter,” katanya.

Disebabkan itu, Venable yakin bahawa sekatan yang dikenakan ke atas akaunnya itu adalah semata-mata kerana kecantikan wajahnya.
“Saya yakin bahawa Twitter memadam akaun saya kerana saya seorang yang menawan dan ini telah menimbulkan rasa cemburu dalam kalangan pengguna lain yang tidak secantik saya.
“Mereka mungkin memberi alasan bahawa saya menggalakkan aktiviti seksual. Ini tidak adil.
“Bukan masalah saya kalau orang lain tidak secantik saya,” katanya. – AGENSI


Kilang kayu beroperasi tanpa lesen disita
Oleh MOHAMAD HAFIZI BIN MOHD SAID

6 Jun 2021, 3:36 pm
SUNGAI SIPUT- Pemilik sebuah kilang kayu di sini bukan sahaja melanggar undang-undang kerana beroperasi semasa Perintah Kawalan Pergerakan (PKP), malah tidak memperbaharui lesen yang tamat hampir setahun lalu.
Dia bersama tiga pekerja termasuk dua warga asing ditahan pegawai Jabatan Perhutanan Negeri Perak (JPNPk) dan penguat kuasa Daerah Hutan Kuala Kangsar selepas kilang kayu miliknya diperiksa pada Jumaat lalu.
JPNPk dalam satu kenyataan memberitahu, mereka yang berusia 30 hingga 65 tahun itu ditahan semasa operasi pemantauan dan semakan kilang berasaskan kayu yang beroperasi sepanjang Perintah Kawalan Pergerakan (PKP) 3.0.
“Semakan mendapati pemilik kilang tidak memperbaharui lesen sejak 30 Jun tahun lalu dan tiada permohonan baharu dikemukakan selepas tarikh itu.
“Satu laporan polis telah dibuat di Balai Polis Sungai Siput (Utara) berhubung kes berkenaan dan kesemua yang ditahan telah dilepaskan dengan jaminan polis setelah diambil keterangan,” ujar kenyataan tersebut.
Bagaimanapun, kesemua mereka ini berdepan dengan tindakan dakwaan atas kesalahan menjalankan aktiviti kilang tanpa mendapatkan lesen sah di bawah Enakmen Berasaskan Kayu (EIBK).

Turut disita dalam operasi tersebut ialah empat unit pengisar kayu, empat unit mesin silo, lima longgok kayu yang dipotong pendek serta sebuah mesin belah kayu dan mesin drum chipper. -K! ONLINE


Wabak NSUE cetus kebimbangan di Kanada
Oleh KOSMO!

7 Jun 2021, 8:34 pm
OTTAWA, Kanada – Sejenis penyakit misteri yang menyerang  otak manusia  mengakibatkan  kalangan saintis keliru, lapor akhbar Daily Star UK  semalam.
Penyakit itu menyebabkan kematian enam pesakit setakat ini tanpa dapat dikenal pasti puncanya.
Penyakit misteri itu mengakibatkan pesakit  berhalusinasi tentang orang mati dan menjangkiti hampir 50 orang di sebuah  wilayah kecil di Kanada dan setakat ini dikenali sebagai Sindrom Neurologi Etiologi Tidak Diketahui (NSUE).
Seorang pakar neurologi menggambarkan penyakit misteri yang menimpa penduduk New Brunswick di Kanada itu sebagai whodunit, satu istilah perubatan yang hanya berlaku sekali atau dua kali dalam satu abad.
Whodunit bermaksud sejenis penyakit atau gejala yang tidak diketahui asal usul, punca dan impaknya dalam dunia perubatan.
Meskipun pesakit pertama yang mendapat penyakit itu adalah sekitar  2015, ia hanya diketahui menerusi satu memo bocor pada Mac lalu yang ditulis oleh doktor perubatan kanan New Brunswick, lapor Science Times.

Gejala penyakit itu  termasuk kecenderungan melihat bayangan orang mati, insomnia, fungsi motor badan yang lemah dan masalah penglihatan.
Sekurang-kurangnya 48 individu yang berumur antara 18 tahun hingga 84 tahun di wilayah Kanada diketahui terjejas akibat  NSUE, demikian menurut pihak berkuasa.
Salah seorang mangsa penyakit misteri ini ialah Gabrielle Cormier, 20, yang merupakan peluncur ais  dengan impian menjadi ahli patologi.
Gejala keletihan, berhalusinasi seperti siaran televisyen statik, kerap melanggar objek, hilang ingatan dan sentapan gerakan luar kawalan akhirnya memaksa Gabrielle menggunakan tongkat untuk berjalan.
“Saya baru memulakan episod yang seharusnya menjadi waktu terbaik dalam hidup dan kini kehilangannya.
“Saya tidak tahu sama ada saya akan mati atau menjalani seluruh kehidupan saya dengan gejala ini,” katanya kepada akhbar The New York Times.
Penyakit itu turut mencetuskan pelbagai teori konspirasi tentang puncanya ketika penduduk di kawasan tersebut bimbang dijangkiti penyakit yang membawa maut itu.
Kini, semua hal berkaitan teknologi termasuk menara telefon bimbit sehingga ke suntikan vaksin Covid-19 disalahkan sebagai punca NSUE.
Menurut  Dr. Alier Marrero, individu pertama yang merawat kes ini, ujian ke atas pesakit menunjukkan atrofi otak dan kegagalan fungsi neurologi namun tiada diagnosis konklusif yang dibuat.
Pendedahan pesakit kepada kuman, kulat, dan asid domoik iaitu sejenis neurotoksin yang terdapat dalam pada kerang-kerangan, adalah antara penjelasan lain yang mungkin dipertimbangkan sebagai punca NSUE.
“Selepas berbincang dengan beberapa saintis lain, kami berpendapat NSUE bukan penyakit yang pernah wujud sebelum ini,” katanya. – Agensi


Isteri positif Covid-19, suami sakit kronik meninggal bersama
Oleh KHAIRUL MOHD. ALI

7 Jun 2021, 10:33 pm
JOHOR BAHRU – Sepasang suami isteri ditemui meninggal dunia bersama di ruang tamu kediaman mereka di Taman Kota Masai, Pasir Gudang, semalam.
Ketua Polis Daerah Seri Alam, Superintendan Mohd. Sohaimi Ishak berkata, kematian pasangan berusia 68 dan 61 tahun itu ditemui kira-kira pukul 1 tengah hari oleh anak angkat ketika mengunjungi mereka.
“Anak angkat yang berusia 19 tahun itu mengunjungi kediaman itu selepas panggilan telefon yang dibuatnya tidak dijawab oleh mereka.
“Pengadu kemudian memaklumkan menemui kedua-dua mangsa dalam keadaan tidak sedarkan diri di ruang tamu kediaman itu sebelum dibawa ke Hospital Sultan Ismail,” katanya dalam satu kenyataan di sini hari ini.
Mohd. Sohaimi
Kedua-dua mangsa juga didapati tinggal bersendirian di kediaman itu selain tidak mempunyai anak kandung.
Mohd. Sohaimi turut memberitahu, hasil bedah siasat yang dijalankan berjaya mendapati punca pasangan suami isteri itu meninggal dunia selain sudah meninggal dunia sejak dua hari lalu.

“Bedah siasat terhadap suami berkenaan mendapati kematiannya berpunca daripada sejarah penyakit yang dihidapi antaranya mengidap penyakit strok, sakit jantung, darah tinggi dan kencing manis.
“Manakala, si isteri pula yang disahkan positif Covid-19 mengidap penyakit darah tinggi dan kencing manis,” ujarnya.
Tambah beliau lagi, setelah mendapati kematian itu tidak membabitkan sebarang unsur jenayah, polis mengklasifikasikan kes itu sebagai mati mengejut. – K! ONLINE


Kad vaksin Covid-19 palsu dijual di eBay
Oleh KOSMO!

7 Jun 2021, 8:30 pm
LONDON – Kad vaksinasi Covid-19 yang kononnya dikeluarkan oleh Perkhidmatan Kesihatan Kebangsaan (NHS), dijual di laman e-Dagang, eBay pada harga sekitar £54 (RM292) sekeping, lapor portal berita MailOnline kelmarin.
Kad ‘kosong’ tersebut membolehkan pembeli mengisi sendiri ruang kosong pada bahagian slot temu janji yang menyediakan butiran seperti jenis vaksin dan tarikh divaksin.
Berdasarkan iklan jualan tersebut, sekeping kad itu didapati telah dijual  dalam tempoh 24 jam yang lepas.
Penjualan kad vaksin itu menimbulkan kebimbangan pihak berkuasa. Ini kerana kad tersebut dijadikan bukti seseorang itu telah mendapatkan suntikan Covid-19.
Sebilangan lokasi tumpuan ramai di Britain meminta pengunjung menunjukkan bukti mereka telah mendapatkan pelalian sebelum dibenarkan masuk ke  premis tersebut manakala kad vaksinasi digunakan bagi tujuan tersebut.
Menurut eBay, laman e-Dagang itu telah menetapkan algoritma yang boleh mengesan penjualan kad vaksin.

Bagaimanapun, laman web itu mengaku terdapat beberapa penjual yang bijak dan memintas fungsi automatik tersebut.
“Kerajaan Britain menetapkan bahawa kad vaksinasi NHS tidak boleh digunakan sebagai bukti rasmi status vaksinasi seseorang.
“Jadi, meskipun pembeli membeli kad tersebut, ia tidak dapat digunakan untuk mana-mana kegunaan seperti melancong,” kata seorang jurucakap eBay.
Tambahnya, eBay bertegas menyekat sebarang cubaan menjual semula dokumen kerajaan untuk keuntungan peribadi dengan cara menetapkan algoritma yang menapis penjualan.
“Bagaimanapun, terdapat penjual yang bijak memintas fungsi tersebut, dan jika keadaan itu berlaku, pasukan polisi kami akan memadam iklan tersebut dengan pantas, sama seperti kes kali ini,” katanya. – AGENSI


Nenek berdepan hukuman penjara 5 tahun memandu secara bahaya
Oleh KOSMO!

7 Jun 2021, 7:30 pm
LONDON – Seorang nenek berusia 87 tahun di Britain berdepan hukuman penjara maksimum lima tahun kerana memandu secara berbahaya sehingga merempuh tiga orang awam dan menyebabkan kecederaan serius kepada salah seorang mangsa, lapor akhbar The Sun semalam.
Pauline Haynes berdepan hukuman tersebut selepas mengaku bersalah terhadap dua pertuduhan mendatangkan kecederaan serius dan  memandu secara berbahaya di Mahkamah Majistret Worcester, England, Khamis lepas.
Dalam kejadian pada Ogos tahun lepas, Haynes memandu keretanya secara mengundur dari sebuah kedai menjual peralatan pertanian di sebuah taman di Worcester.
Mangsa pertama dan kedua, Nicola Weir serta anak lelakinya ketika itu sedang beratur menanti pesanan makanan di hadapan sebuah kedai apabila mereka secara tiba-tiba dirempuh kereta yang dipandu oleh Haynes.
Dia kemudiannya terus memandu melalui sebuah dusun epal dan  merempuh mangsa ketiga, Dawn Walters yang kemudiannya tersepit pada sebatang pokok.
Rempuhan itu mengakibatkan Walters tidak boleh berjalan, memerlukan pembedahan, berada dalam kesakitan yang berterusan dan tidak dapat melakukan aktiviti harian.

Menurut pendakwa raya, Melanie Winterflood, Haynes pada asalnya mengundur untuk keluar dari kotak parkir di taman tersebut.
“Malangnya, dia mengundur secara laju ke arah orang awam yang sedang beratur di bahagian luar sebuah kedai dan melanggar Weir dan anaknya.
“Haynes kemudiannya terus mengundur secara laju ke arah sebuah dusun epal, di mana dia merempuh mangsa ketiga sehingga tersepit pada sebatang pokok,” katanya ketika sesi perbicaraan.
Haynes telah menyerahkan lesen memandunya dan memberitahu majistret bahawa dia tidak akan memandu lagi.
Tertuduh dibenarkan ikat jamin, manakala hukuman akan diputuskan Julai ini – AGENSI


Lelaki ditemui maut gantung diri
Oleh IVAN AMIRUL

7 Jun 2021, 8:02 pm
BEAUFORT – Seorang lelaki ditemui mati tergantung oleh teman wanitanya dalam kejadian di sebuah rumah sewa Jalan Beaufort Jaya hari ini.
Dalam kejadian kira-kira pukul 2.30 petang itu, lelaki berusia 20 tahun terbabit ditemui ketika teman wanitanya berusia 21 tahun pulang dari tempat kerja.
Ketua Polis Daerah Beaufort, Deputi Superintendan Yusoff Zaki Mat Yaacob berkata, sepasukan anggota dan pegawai dikerah ke lokasi kejadian sejurus menerima panggilan kecemasan.
Jelasnya, siasatan awal mendapati kali terakhir teman wanita mangsa melihat lelaki terbabit pada pukul 8.30 pagi hari ini ketika dia pulang dari bekerja.
“Teman wanita lelaki itu kemudiannya pergi bekerja sebelum menyedari kejadian itu ketika pulang ke rumah berkenaan kira-kira pukul 2.30 petang tadi.
“Siasatan masih diteruskan bagi mengenal pasti punca sebenar lelaki itu menggantung diri,” katanya ketika dihubungi hari ini.

Dalam pada itu, Yusoff Zaki berkata, mayat lelaki berkenaan sudah dihantar ke Hospital Beaufort untuk proses bedah siasat.
Menurut beliau siasatan lanjut sedang dijalankan dan setakat ini kes diklasifikasikan sebagai kematian mengejut (SDR). – K! ONLINE


Remaja terperangkap dalam buaian bayi kerana trend TikTok
Oleh KOSMO!

7 Jun 2021, 11:00 pm
LONDON – Jabatan Bomba Britain mengecam trend TikTok yang mendorong remaja mencuba permainan buaian bayi di taman-taman permainan sehingga menyebabkan mereka terperangkap dalam buaian tersebut, lapor akhbar The Sun hari ini.
Susulan trend tersebut, pihak bomba banyak menerima panggilan kecemasan melaporkan insiden remaja tersekat dalam buaian di taman permainan sehingga memaksa buaian itu dipotong.
Data platform Kebebasan Maklumat di Britain mendapati bahawa pada tahun lepas, terdapat sekurang-kurangnya 777 panggilan diterima melibatkan aduan berkaitan insiden tersepit pada sesuatu.
Menurut sumber, trend TikTok tersebut menyumbang sebahagian besar kepada panggilan kecemasan itu.
“Kami ada banyak lagi perkara lebih penting yang perlu dilakukan selain daripada memotong buaian untuk mengeluarkan remaja tersekat yang pada mereka adalah satu jenaka.
“Ketika kami mengeluarkan mereka (daripada terperangkap), kebakaran sebuah rumah mungkin boleh membunuh orang lain.

“Situasi ini amat menjengkelkan. Video-video di TikTok perlu dipersalahkan di atas semua kegilaan ini,” kata seorang anggota bomba.
Perkhidmatan Bomba dan Penyelamat Scotland adalah yang paling banyak menerima panggilan kecemasan berkaitan insiden seumpama itu, iaitu mencecah 98 panggilan berbanding 48 panggilan pada tahun lepas.
Ini diikuti Jabatan Bomba London yang mencatatkan sebanyak 52 panggilan kecemasan seumpamanya, meningkat daripada 32 panggilan pada tahun lepas. – AGENSI


Penyamun ditangkap 24 jam bersama 61 jam tangan
Oleh MOHD YUNUS YAKKUB

7 Jun 2021, 7:19 pm
KLANG – Kecekapan pihak polis berjaya menahan seorang penyamun dan merampas 61 jam tangan dalam tempoh 24 jam selepas lelaki itu memecah masuk sebuah kedai jam di Bandar Bukit Tinggi di sini.
Penangkapan suspek berusia 36 tahun itu dilakukan pukul 5 petang di Lebuh Batu Nilam Bukit Tinggi kelmarin selepas melakukan jenayahnya pukul 9.30 malam hari sebelumnya.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya terlebih dahulu menerima laporan daripada seorang peniaga berusia 38 tahun apabila kedainya dipecah masuk penjenayah.
Katanya, ini susulan terdapat kesan umpil pada jeriji tingkap tandas belakang dengan pelbagai jenis jam telah dilarikan suspek.
“Bertindak hasil maklumat, polis kemudiannya menahan suspek selain merampas 61 jam pelbagai jenama.
“Siasatan awal mendapati suspek yang bergerak solo itu aktif sejak dua bulan lalu dan terlibat dalam dua kes termasuk pecah masuk kedai haiwan,” katanya ketika dihubungi Kosmo! hari ini.

Shamsul Amar menambah, modus operandi suspek adalah memilih lokasi kedai secara rambang dan masuk melalui tingkap cermin tandas dengan mengumpil pintu gril besi.
Ujarnya, suspek juga akan memasuki ‘ekzos fan’ yang tidak ditutup oleh mangsa.
“Semakan rekod mendapati suspek mempunyai tiga rekod lampau termasuk dadah.
“Suspek kini direman enam hari dan kes disiasat mengikut Seksyen 457 Kanun Keseksaan,” katanya. – K! ONLINE


Junta tolak cadangan utusan khas ASEAN ke Myanmar
Oleh KOSMO!

7 Jun 2021, 9:00 pm
JAKARTA – Persatuan Negara-Negara Asia Tenggara (ASEAN) mengusulkan pencalonan seorang utusan khas kepada junta tentera yang akan memainkan peranan sebagai orang tengah dalam rundingan  antara  junta dan kem  prodemokrasi di Myanmar.
Setiausaha Agung ASEAN, Lim Jock Hoi dan Menteri Luar  Kedua Brunei, Erywan Pehin Yusof mengunjungi Myanmar pada Khamis dan Jumaat lepas untuk menyerahkan nama-nama calon yang dicadangkan ASEAN kepada  junta, demikian menurut satu kenyataan.
Bagaimanapun, ASEAN tidak mendedahkan calon tersebu, demikian menurut agensi berita Kyodo kelmarin.
Pada Jumaat lalu, kedua-dua pemimpin ASEAN  itu bertemu dengan ketua junta Myanmar, Jeneral Kanan Min Aung Hlaing di Naypyitaw untuk membincangkan krisis di negara itu.
Penghantaran utusan khas itu adalah salah satu daripada lima perkara yang dipersetujui dalam sidang kemuncak luar biasa ASEAN ydi Indonesia akhir April lalu untuk membincangkan keadaan di Myanmar.
Lima perkara  itu termasuk menghentikan segera keganasan yang berlaku dan bantuan kemanusiaan ASEAN kepada Myanmar.

Dalam pertemuan itu, Erywan yang bertindak sebagai Ketua Mesyuarat Menteri Luar ASEAN, turut meminta Min Aung Hlaing dan pegawai Myanmar lain supaya membebaskan semua tahanan politik, termasuk wanita, kanak-kanak dan warga asing.
Utusan khas ASEAN itu sepatutnya berada di Myanmar pertengahan Mei lalu tetapi pihak junta belum bersedia menerima perwakilan tersebut.
Myanmar memberitahu negara itu hanya akan mempertimbangkan dengan teliti mengenai cadangan konstruktif yang dibuat oleh pemimpin ASEAN selepas keadaan kembali stabil.
Pendirian tersebut menyukarkan ASEAN untuk menguruskan proses penghantaran utusan khas yang berkemungkinan besar akan menimbulkan situasi rumit dengan junta tentera.
Setakat Sabtu lepas, seramai 847 orang dilaporkan dibunuh oleh pasukan keselamatan negara itu sejak rampasan kuasa pada 1 Februari lalu, demikian menurut Persatuan Bantuan untuk Tahanan Politik yang merupakan kumpulan hak asasi memantau kematian dan tangkapan di Myanmar. – Agensi


Ingatkan kultus ilmu hitam rupanya pameran seni
Oleh KOSMO!

7 Jun 2021, 10:35 pm
CARSON CITY, Nevada – Seorang pengguna aplikasi peta Google Earth menjadi tular apabila berkongsi rakaman menunjukkan sekumpulan individu berkelubung putih di sebuah bandar tidak berpenghuni di Nevada, Amerika Syarikat (AS), lapor akhbar Daily Star UK  kelmarin.
Pengguna TikTok, Jason Cline berkata dia menyedari penemuan pelik itu ketika sedang menggunakan aplikasi itu di beberapa negeri di AS.
“Cuba anda perhatikan klip ini dan akan menyedari satu lingkaran objek yang kelihatan seperti cap jari.
“Apabila saya menukar mod menjadi pemandangan jalan, saya ternampak sekumpulan manusia berkelubung putih sedang mengerumuni lingkaran cap jari itu,” tulis Cline.
Klip rakaman itu mendapat lebih 17 juta tontonan sebelum misteri itu akhirnya dirungkai.
Salah seorang pengguna Google Earth memberitahu bahawa imej tersebut merupakan satu pameran seni di sebuah bandar tidak berpenghuni, Rhyolite di Death Valley.

Kumpulan individu berkelubung putih menyeramkan itu dikenali sebagai ‘Jamuan Terakhir’ yang dicipta oleh artis Belgium, Albert Szukalski.
“Saya pernah ke sana. Ini adalah Muzium Udara Terbuka Goldwell,” komen seorang pengguna media sosial. – Agensi


Papan iklan sokong Palestin di Bangkok diarah diturunkan
Oleh KOSMO!

7 Jun 2021, 9:32 pm
BANGKOK, THAILAND – Pihak berkuasa Thailand mengarahkan pemilik sebuah bangunan di Bangkok untuk menurunkan sekeping papan iklan kerana memaparkan sokongan terhadap Palestin, lapor portal Thaiger semalam.
Papan iklan itu mengandungi bendera Palestin dengan tanda pagar #FreePALESTINE serta imej Masjid Al-Aqsa.
Ia dilaporkan dinaikkan oleh sekumpulan penduduk Islam di Thailand yang menyokong penduduk Palestin.
Difahamkan, pihak berkuasa negara itu meminta pemilik bangunan untuk menurunkan papan iklan tersebut kerana dikatakan boleh merosakkan hubungan antara Thailand dengan Israel.
Pemilik bangunan itu bagaimanapun dikatakan enggan menurunkan papan iklan tersebut.
Susulan itu, satu amaran telah diberikan kepadanya yang mengatakan bahawa tindakan undang-undang akan diambil jika papan iklan itu masih berada di situ sehingga kelmarin.

Papan iklan itu bagaimanapun kini telah diturunkan dan digantikan dengan ruang iklan untuk disewa.
Seorang aktivis politik Thailand, Veera Somkwamkid berkata, papan iklan Palestin itu tertakluk di bawah perlindungan hak kebebasan bersuara di Thailand. – AGENSI


Bekas suami Anju ditahan didakwa buat ugutan
Oleh NOR SHAFAWATI YUP

7 Jun 2021, 5:34 pm
SEREMBAN – Bekas suami pelakon Zarina Anjoulie ditahan bagi membantu siasatan selepas hadir memberi keterangan di Ibu Pejabat Polis Daerah (IPD) Nilai di sini semalam.
Ketua Polis Daerah Nilai, Superitenden Mohd. Fazley Ab. Rahman berkata, Eliyas Azhar yang berusia dalam lingkungan memberi keterangan di IPD Nilai pada pukul 4 petang semalam.
Ia susulan laporan polis dibuat Zarina Anjoulie pada Sabtu lalu yang didakwa menerima ugutan daripada lelaki tersebut.
“Pelakon itu (Zarina Anjoulie) mendakwa menerima pesanan berunsur ugutan daripada bekas suami bertujuan untuk mengaibkannya di media sosial.
“Bekas suaminya yang datang ke IPD Nilai ditahan, namun telah dibebaskan dengan jaminan polis,” katanya ketika dihubungi Kosmo! di sini hari ini.
Menerusi hantaran di Instagram, Zarina Anjoulie atau nama sebenarnya, Zarina Anjoulie Lavocah Mohd Fahizul, 34, berkongsi gambar IPD Nilai pada Sabtu lalu dan menerusi InstaStory memaklumkan telah membuat laporan polis berhubung tindakan bekas suaminya.

Menurut Mohd. Fazley, kes disiasat mengikut Seksyen 507 Kanun Keseksaan iaitu menakutkan secara jenayah.
“Kertas siasatan akan dirujuk kepada Timbalan Pendakwa Raya dalam masa terdekat untuk tindakan selanjutnya,” katanya lagi.
Dalam pada itu, Zarina Anjoulie turut memuat naik beberapa bukti tangkap layar mesej perbualan di Instagram yang mana dia bertanya sama ada perlu membayar Eilyas jika ingin diceraikan.
Lelaki itu dikatakan meletakkan bayaran berjumlah RM10,000. – K! ONLINE


Bukan satu kesalahan tak kemas kini MySejahtera
Oleh LUQMAN RIDHWAN MOHAMED NOR

7 Jun 2021, 6:59 pm
PETALING JAYA – Tidak mengemas kini aplikasi MySejahtera tidak menjadi kesalahan di sisi undang-undang.
Menteri Kanan (Keselamatan), Datuk Seri Ismail Sabri Yaakob berkata, ini adalah berdasarkan kepada Akta 342 Pencegahan Dan Pengawalan Penyakit Berjangkit – Covid Malaysia yang mana ia tidak terkandung sebagai satu kesalahan untuk dikenakan kompaun oleh mana-mana penguat kuasa.
“Sehubungan itu, saya berharap dan menyarankan agar mana-mana kompaun yang telah dikeluarkan atas kesalahan terbabit perlulah dibatalkan.
Pegawai penguat kuasa juga disarankan supaya tidak salah dalam membuat sebarang tafsiran berhubung prosedur operasi standard (SOP) yang telah dikuatkuasakan oleh kerajaan,” katanya dalam satu kenyataan hari ini. – K! ONLINE


Empat kawasan dikenakan PKPD
Oleh LUQMAN RIDHWAN MOHAMED NOR

7 Jun 2021, 7:15 pm
PETALING JAYA – Sebanyak empat kawasan dikenakan Perintah Kawalan Pergerakan Diperketatkan (PKPD) bermula 9 hingga 22 Jun depan.
Menteri Kanan (Keselamatan), Datuk Seri Ismail Sabri Yaakob berkata, kawasan terbabit ialah di Tawau, Sabah melibatkan lima lokaliti iaitu Kampung Tanjung Batu Darat, Taman Apas Permai, Bandar Sri Indah, Taman Megah Jaya, Jalan Budi dan Sri Tanjung serta PKPD Taman Perdana di Lahad Datu, Sabah.
Dua lagi kawasan dikenakan PKPD, katanya, ialah Kampung Narandang, Kudat, Sabah dan Politeknik Sultan Azlan Shah, Mualim, Perak.
“Sehingga kini, Kementerian Kesihatan (KKM) melaporkan sebanyak 10 kes positif telah direkodkan di Kampung Tanjung Batu Darat, Taman Apas Permai (18 kes), Bandar Sri Indah (36 kes), Taman Megah Jaya (14 kes) dan 10 kes di Jalan Budi, Sri Tanjung.
“Setelah membuat penilaian risiko bersama pelbagai agensi dalam Jawatankuasa Teknikal PKP, Kerajaan bersetuju untuk melaksanakan PKPD di lima lokaliti yang dinyatakan berkuat kuasa 9 Jun sehingga 22 Jun 2021,” katanya dalam satu kenyataan hari ini.
Mengulas tentang PKPD Taman Perdana, Ismail Sabri berkata, sehingga kini, KKM melaporkan sebanyak lapan kes positif telah direkodkan hasil dari 66 ujian saringan yang dilakukan dengan kadar positiviti 12.1 peratus.

“KKM hari ini juga melaporkan peningkatan kes Covid-19 di Kampung Narandang. Sehingga kini, KKM melaporkan sebanyak 16 kes positif telah direkodkan hasil dari 31 ujian saringan yang dilakukan dengan kadar positiviti 51.61 peratus,” katanya.
Bagi PKPD Politeknik Sultan Azlan Shah pula, katanya, KKM hari ini melaporkan peningkatan kes Covid-19 yang ketara dalam tempoh masa singkat.
“KKM melaporkan sebanyak 37 kes positif telah direkodkan dari 173 ujian saringan yang dilakukan dengan kadar positiviti 21.4 peratus,” katanya. – K! ONLINE


Suami pemabuk diberkas pukul isteri, anak
Oleh MOHD YUNUS YAKKUB

7 Jun 2021, 6:49 pm
KLANG – Kesengsaraan empat beranak menjadi mangsa keganasan ketua keluarga mereka yang kaki mabuk sejak setahun lalu berakhir, semalam.
Suspek berusia 47 tahun itu ditangkap pukul 12.35 tengah malam di rumah mereka di Taman Sentosa di sini selepas anak lelaki mangsa melaporkannya kepada pihak polis.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal suspek didapati telah memukul mangsa pukul 5 petang sehari sebelum ditangkap menggunakan tali pinggang, cawan dan kasut.
Katanya, turut menjadi mangsa kepada suspek tersebut adalah isterinya dan dua lagi anak perempuannya berusia 9 hingga 45 tahun.
“Suspek yang bekerja sebagai pemandu lori didapati sering pulang dalam keadaan mabuk sebelum memukul keempat-empat beranak itu.
“Hasil siasatan awal mendapati kejadian telah berlaku beberapa kali sejak tahun lalu,” katanya ketika dihubungi Kosmo! hari ini.

Jelas beliau, siasatan lanjut masih dijalankan dan suspek kini direman selama tiga hari sehingga esok.
Kes disiasat mengikut 324 Kanun Keseksaan. – K! ONLINE


36 maut kereta api penumpang bertembung
Oleh KOSMO!

7 Jun 2021, 6:28 pm
ISLAMABAD – Dua kereta api penumpang telah bertembung di selatan Pakistan, mengorbankan sekurang-kurangnya 36 orang dan mencederakan puluhan lagi dalam satu insiden ngeri pada pagi tadi.
Pegawai tempatan berkata kemalangn itu berlaku pada awal pagi tadi ketika Millat Express yang datang dari Karachi tergelincir dan terbalik di atas landasan bertentangan.
Dalam masa sama, kereta api Sir Syed Express yang datang dari Rawalpindi bertembung dengannya lalu terbalik.
Pasukan penyelamat membawa mangsa yang cedera ke hospital berdekatan dan dipercayai terdapat beberapa mangsa berada dalam keadaan kritikal.
Rakaman dari laman web menunjukkan bangkai kereta api yang terbalik di sebelah ratusan penumpang terlibat.
Sehingga kini, tiada sebarang kenyataan rasmi daripada pihak berkuasa mengenai punca sebenar insiden.

Dalam pada itu, beberapa mangsa dilaporkan masih terperangkap di bawah timbunan gerabak kerata api.
“Landasan kereta api ini terletak agak jauh dari bandar dan ia antara punca mengapa kerja-kerja mencari serta menyelamat berdepan kesukaran,”
Hospital-hospital di daerah ini telah diberi amaran kecemasan untuk menangani mangsa kemalangan.
Menurut laporan media tempatan, pegawai berkuasa memberitahu bahawa kereta api bantuan telah dihantar ke lokasi nahas sementara pusat bantuan telah didirikan untuk penumpang. – AFP


Tiada isu kurang bekalan makanan di PKPD Kepulauan Tumpat
Oleh ROSALWANI CHE SOH

7 Jun 2021, 6:23 pm
TUMPAT – Jabatan Kebajikan Masyarakat (JKM) mengagihkan keperluan makanan kepada penduduk di empat buah kampung di Kepulauan Tumpat di sini yang kini masih dikenakan Perintah Kawalan Pergerakan Diperketatkan (PKPD) mengikut jadual yang ditetapkan.
Penolong Pegawai Kebajikan Masyarakat Kanan, Bahagian Kebajikan Produktif JKM Kelantan, Azizi Sazle Salleh berkata, sehubungan dengan itu, tidak timbul sebarang isu yang mengaitkan bahawa penduduk di Pulau Beluru, Pulau Haji Nik Mat, Pulau Suri dan Teluk Renjuna tidak cukup bekalan makanan ketika ini.
Katanya, ini kerana, JKM telah mengagihkan sebanyak 1,398 bakul makanan yang mengandungi makanan asas dihantar kepada penduduk di kawasan itu bermula sejak 22 Mei hingga 4 Jun lalu pada fasa pertama PKPD.
“Ketika PKPD fasa kedua yang bermula 5 hingga 18 Jun, sebanyak 466 bakul makanan lagi akan diagihkan kepada penduduk di situ.
“Kesemua bakul makanan itu mengandungi beras seberat 10 kilogram, minyak masak, gula, sos cili dan kicap atau budu yang bernilai RM100,” katanya ketika ditemui pemberita di Jeti Pengkalan Kok Majid di sini hari ini.
Menurut Azizi, selain bantuan JKM, penduduk di kepulauan itu turut menerima sumbangan badan bukan kerajaan (NGO), wakil rakyat dan individu yang prihatin dengan nasib mereka pada masa yang ditetapkan.

Tegasnya, sehubungan dengan itu, tidak timbul isu yang mengatakan bahawa penduduk di Kepulauan Tumpat terputus bekalan makanan.
Terdahulu, sebuah akhbar tempatan melaporkan bahawa penduduk di Kepulauan Tumpat terpaksa mencatu makanan ekoran tidak cukup bekalan.
Wanita yang dikenali Fatimah, 53, itu memberitahu dia terpaksa berbuat demikian ekoran keadaan mendesak selain dia juga perlu menanggung empat orang anak yang tinggal bersamanya. – K! ONLINE


Polis potong tali sistem barter di Sungai Golok
Oleh YATIMIN ABDULLAH

7 Jun 2021, 6:06 pm
PASIR MAS – Polis telah memotong kesemua tali yang dipasang merentasi Sungai Golok berhampiran pangkalan haram di Rantau Panjang di sini yang digunakan penduduk untuk menukar barangan dengan individu dari negara jiran.
Ketua Polis Daerah Pasir Mas Asisten Komisioner Mohd. Nasaruddin M. Nasir berkata, kerja-kerja pemotongan tali yang dilakukan semalam itu melibatkan tiga pangkalan haram iaitu Syed Agil, Che Kassim dan Jambu.
Menurutnya, pemotongan tali itu dilakukan sebagai langkah untuk mengekang aktiviti penyeludupan barangan-barang kontraban dan kemasukan individu secara haram ke negara ini.
“Hasil pemeriksaan mendapati, ketiga-tiga kawasan pangkalan haram itu dipasang tali nilon dan unjang sepanjang 20 hingga 30 meter yang merentasi Sungai Golok.
“Polis mengambil serius perkara itu dan akan melakukan pemantauan dari masa ke semasa di sepanjang pangkalan haram di kawasan itu,” katanya ketika dihubungi pemberita di sini hari ini.
Mengulas lanjut, Mohd. Nasaruddin berkata, polis turut mengenal pasti empat lagi kawasan yang mempunyai kawasan pangkalan haram di Rantau Panjang.

Sebelum ini, tular sebuah video menerusi aplikasi TikTok yang memaparkan penduduk tempatan dan negara jiran sedang menjalankan urusan sistem barter atau bertukar-tukar barangan.
Video berdurasi 25 saat itu menunjukkan dua lelaki sedang menarik bungkusan plastik menggunakan tali yang merentasi Sungai Golok. – K! ONLINE


IPK Pahang tubuh pasukan siasatan dalaman kebakaran bilik simpanan fail
Oleh NIK SUKRY RAMLI

7 Jun 2021, 5:06 pm
KUANTAN – Polis menubuhkan satu pasukan siasatan dalaman bagi menyiasat insiden kebakaran di bilik simpanan fail Jabatan Siasatan Jenayah (JSJ), Ibu Pejabat polis Kontinjen (IPK) Pahang petang semalam.
Ketua Polis Pahang, Datuk Seri Abd Jalil Hassan berkata, pasukan siasatan tersebut melibatkan pegawai dan anggota dari Bahagian Jabatan Siasatan Jenayah dan Pembangunan Logistik IPK negeri.
“Keputusan menubuhkan pasukan siasatan dalaman ini dibuat susulan laporan awal dikemukakan pihak forensik Jabatan Bomba dan Penyelamat Malaysia (JBPM) Pahang yang mendapati insiden itu dipercayai berpunca daripada litar pintas.
“Bagi memastikan kejadian ini tidak menimbulkan sebarang spekulasi, kita ambil langkah proaktif dengan membuat (mewujudkan) pasukan (siasatan) khas,”katanya di sini, hari ini.
Dalam kejadian kira-kira pukul 4.30 petang semalam, sebuah bilik penyimpanan fail di tingkat tiga bangunan IPK Pahang terbakar dan kejadian itu disedari anggota polis bertugas yang menghubungi pihak bomba.
Menurut Abd. Jalil Setakat ini, tidak ada sebarang unsur sabotaj atau khianat dikesan dalam kejadian itu dan pihak polis bekerjasama rapat dengan JBPM negeri dalam melakukan siasatan.

Dalam pada itu, Abd Jalil memaklumkan tidak ada fail penting dan bahan bukti yang terbabit dalam kejadian kebakaran berkenaan kerana kebanyakan fail di bilik itu adalah melibatkan kes yang sudah selesai.
“Saya nasihatkan supaya orang ramai tidak membuat andaian dan spekulasi negatif susulan kejadian berkenaan, siasatan juga masih dijalankan pihak forensik bomba dan kita akan membantu mereka.
“Kalau ada perkembangan baharu berkaitan (siasatan) kejadian ini, kita akan maklumkan kepada media,”ujarnya. – K! ONLINE


Rokok tanpa cukai bernilai lebih RM1.2 juta dirampas
Oleh NUR ALINA HASSAN

7 Jun 2021, 7:06 pm
MUAR- Polis berjaya mematahkan aktiviti jualan rokok tanpa cukai di daerah ini susulan rampasan sebanyak 8,550 karton rokok bernilai RM1.28 juta dalam serbuan di sebuah premis di Jalan Siera 6, Pusat Komersial Sierra Maharani, di sini semalam.
Komander Pasukan Polis Marin Wilayah 2, Asisten Komisioner Muhd. Zailani Abdullah berkata, kejayaan itu hasil operasi risikan selama 48 jam.
“Dalam operasi kontraban pada pukul 4.30 petang bersama pihak Jabatan Siasatan Jenayah dan Cawangan Khas Ibu Pejabat Polis Daerah Muar, kita berjaya menemui sebanyak 171 kotak rokok di sebuah stor yang dijadikan tempat penyimpanan barangan itu.
“Hasil pemeriksaan lanjut mendapati sebanyak 8,550 karton rokok pelbagai jenama di dalam kotak bewarna coklat yang disembunyikan di dalam premis dipercayai stor transit. Nilai rampasan berjumlah RM 1.28 juta termasuk cukai Kastam,” katanya dalam kenyataan hari ini.
Menurut beliau, kes disiasat di bawah Seksyen 135 (1) (d) Akta Kastam 1967. – K! ONLINE


11 notis kepada peruncit naikkan harga minyak 5kg
Oleh MOHD YUNUS YAKKUB

7 Jun 2021, 6:19 pm
SHAH ALAM – Kementerian Perdagangan Dalam Negeri dan Hal Ehwal Pengguna (KPDNHEP) Selangor mengeluarkan 11 notis kepada para peruncit yang menaikkan harga minyak masak botol lima kilogram (5kg), hari ini.
Pengarahnya, Muhammad Zikril Azan Abdullah berkata, hasil pemeriksaan mendapati ada sesetengah peruncit menjual pada harga sehingga RM34.20 dan ada mengekalkan harga jualan pada nilai RM25.50.
Katanya, peruncit berkenaan dikehendaki membekalkan perincian harga jualan dan harga kos barangan dalam tempoh dua hingga lima hari ini.
“Ini bagi tujuan siasatan lanjut samada berlaku pengambilan keuntungan berlebihan atau tidak.
“Pihak peruncit memaklumkan kenaikan harga jualan disebabkan oleh pihak pembekal telah menaikkan harga kos minyak masak botol itu,” katanya dalam kenyataan hari ini.
Beliau turut menjelaskan, alasan kenaikan itu didakwa peruncit susulan peningkatan
harga pasaran minyak masak global.

Muhammad Zikril memberitahu, walaupun harga jualan minyak masak botol lima kg tidak dikawal harganya kerjaaan namun para peniaga masih tertakluk dibawah Akta Kawalan Harga dan Anti Pencatutan 2011.
“Denda tidak melebihi RM500,000 boleh dikenakan kepada para peruncit sekiranya didapati bersalah mengikut akta tersebut,” tegasnya. – K! ONLINE


Lelaki dikompaun RM20,000 anjur perjumpaan di rumah
Oleh WAT KAMAL ABAS

7 Jun 2021, 3:55 pm
TAIPING – Kedegilan seorang lelaki menganjurkan satu perjumpaan menyebabkan dia dikenakan kompaun sebanyak RM20,000 kerana membenarkan 27 orang individu lain berkumpul di rumahnya di Kampung Perwira Kamunting disini semalam.
Tindakan tersebut diambil setelah pemeriksaan dilakukan pihak polis di kediaman tersebut pada pukul 1 petang yang turut disertai Pejabat Kesihatan Daerah Taiping, Majlis Perbandaran Taiping dan Pejabat Agama Islam hasil maklumat awam.
Ketua Polis Daerah Taiping, Asisten Komisioner Osman Mamat berkata, semasa pemeriksaan pihaknya mendapati sekumpulan lelaki berkumpul di rumah lelaki itu yang selaku penganjur program sedangkan ia adalah kesalahan mengikut pematuhan Perintah Kawalan Pergerakan (PKP).
Menurut beliau, seorang lelaki berusia 54 tahun yang juga penghuni rumah itu mengaku sebagai penganjur dan bertanggungjawab terhadap perjumpaan tersebut.
“Kesemua mereka mengaku berkumpul di situ untuk berbincang mengenai program amal yang akan dijalankan di samping menjalankan aktiviti kerohanian di rumah tersebut.
“Walau apa pun tujuannya, perkara tersebut tetapi menjadi kesalahan dan ia sepatutnya tidak dilakukan,” katanya kepada pemberita ketika ditemui semasa melakukan pemeriksan di sekatan jalan raya Taman Berkat di sini.-K! ONLINE


Polis cadang batal kompaun pekerja tidak kemas kini MySejahtera
Oleh SHAMSUL KAMAL AMARUDIN

7 Jun 2021, 5:00 pm
LUMUT – Polis akan memohon agar kompaun yang dikenakan terhadap 31 pekerja syarikat minyak dan gas serta pekerja kilang ayam kerana tidak mengemas kini status kesihatan dalam aplilkasi MySejahtera, dekat sini kelmarin dibatalkan.
Ketua Polis Perak, Datuk Mior Faridalathrash Wahid berkata, ini kerana hasil semakan pihaknya dengan Unit Inspektorat dan Perundangan Kementerian Kesihatan (KKM) mendapati berlaku kekeliruan terhadap kesalahan tersebut.
MIOR FARIDALATHRASH
“Pihak KKM mengesahkan bahawa pemilik aplikasi MySejahtera perlu mengemas kini status kesihatan apabila terdapat gejala, mempunyai sejarah perjalanan ke luar negara, mempunyai hubungan atau menjadi kontak rapat serta telah disahkan positif dijangkiti Covid-19 sahaja.
“Oleh itu, Ketua Polis Daerah Manjung akan merujuk kepada Pejabat Kesihatan Daerah Manjung untuk memaklumkan kepada pihak Jabatan Peguam Negara bagi tujuan pembatalan kompaun tersebut,” katanya dalam satu kenyataan di sini hari ini.
Kelmarin, seramai 29 pekerja syarikat berkaitan minyak dan gas serta dua pekerja kilang ayam dikompaun masing-masing antara RM1,500 dan RM2,000 kerana tidak mengemas kini status kesihatan mereka dalam portal MySejahtera ketika memasuki tempat kerja.
Kompaun itu dikeluarkan dalam operasi bersepadu pematuhan SOP PKP disertai Ibu Pejabat Polis Daerah (IPD) Manjung bersama beberapa agensi termasuk Jabatan Kesihatan Daerah Manjung, Majlis Perbandaran Manjung dan Pejabat Kementerian Perdagangan Dalam Negeri dan Hal Ehwal Pengguna Manjung.-K! ONLINE


Pusat Perubatan Ar-Ridzuan dipilih PPV swasta di Ipoh
Oleh KOSMO!

7 Jun 2021, 4:47 pm
Oleh LIYANA RAMLI
IPOH – Sebuah lagi pusat perubatan swasta di bandar ini dijadikan sebagai pusat pemberian vaksin (PPV) dalam inisiatif Kementerian Kesihatan bagi mencapai imuniti kelompok yang disasarkan iaitu 80 peratus.
Menerusi kerjasama ini, Pusat Perubatan Ar-Ridzuan (Ar-Ridzuan) akan memberikan suntikan kepada 50 orang penerima vaksin fasa kedua yang akan menerima suntikan dos pertama meliputi golongan warga emas dan pesakit kronik.
Pengurus Besar Ar-Ridzuan, Khairul Salleh Abdul Rani berkata, walaupun dijalankan di premis perubatan swasta tetapi pemberian vaksin adalah percuma kerana segala pematuhan dan prosedurnya adalah tertakluk di bawah Kementerian Kesihatan.
Menurut beliau, PPV itu beroperasi pada pukul 9 pagi sehingga 4 petang bagi penerima mengikut temujanji melalui aplikasi MySejahtera.
“Penglibatan pusat perubatan swasta sebagai PPV akan mempercepatkan proses (vaksinasi) untuk mencapai imuniti berkelompok 80 peratus seperti yang disasarkan.

“Masyarakat tidak perlu percaya dengan berita palsu yang tular berkaitan vaksin yang disediakan oleh kerajaan kerana ianya dijamin selamat,” katanya kepada pemberita pada sidang akhbar di pusat perubatan itu hari ini.-K! ONLINE


Duduk di rumah kecuali terdapat keperluan mendesak – Hazani
Oleh IVAN AMIRUL

7 Jun 2021, 4:04 pm
KOTA KINABALU – Pesuruhjaya Polis Sabah, Datuk Hazani Ghazali meminta orang awam kekal berada di rumah sepanjang masa semasa Perintah Kawalan Pergerakan (PKP) kecuali perlu membeli keperluan asas atau kecemasan.
Hazani
Beliau berkata, apa yang berlaku ketika ini bukanlah kegagalan penguatkuasaan prosedur operasi standard (SOP) namun sebaliknya lebih kepada kegagalan orang awam untuk mematuhi SOP ditetapkan.
“Berdasarkan arahan terbaru kerajaan negeri Sabah, zon membabitkan tiga daerah iaitu Kota Kinabalu, Penampang dan Putatan sudah tidak lagi dikuatkuasakan.
“Hal ini bermaksud perjalanan rentas sempadan membabitkan ketiga-tiga daerah tidak lagi dibenarkan kecuali membabitkan perkhidmatan perlu atau urusan kecemasan,” katanya.
Beliau berkata demikian ketika diminta mengulas mengenai keadaan kesesakan lalulintas di Jalan Kepayan berhampiran Lapangan Terbang Antarabangsa Kota Kinabalu, (KKIA) hari ini.


Dikecam namakan anak sempena panggilan peribadi Ratu Elizabeth
Oleh KOSMO!

7 Jun 2021, 3:50 pm
LONDON – Pasangan diraja Britain, Putera Harry dan Meghan Markle dikecam netizen kerana memberikan nama Lilibet yang merupakan panggilan mesra Ratu Elizabeth II buat anak kedua mereka.
Nama Lilibet adalah penggilan peribadi yang hanya digunakan oleh mendiang suami baginda iaitu Putera Philip.
Pasangan yang juga dikenali sebagai Duke and Duchess of Sussex mengumumkan kelahiran puteri mereka semalam menerusi satu kenyataan rasmi di media sosial.
Puteri yang juga anak kedua mereka dinamakan Lilibet ‘Lili’ Diana Mountbatten-Winsdor dan dilahirkan pada 4 Jun lalu di Santa Barbarra College Hospital, California.
Tangkap layar dari Instagram sebuah portal Daily Mail.
“Kenapa namakan anak sempena individu yang kononnya merosakkan kehidupan mereka?,” soal seorang netizen di laman Instagram akhbar Daily Mail.
“Pasangan ini menghentam keluarga diraja tapi akhirnya menamakan anak sempena nama baginda? Sangat mengelirukan,” komen seorang lagi.

Ada juga yang menyindir pemilihan nama Lilibet sebagai salah satu cara pasangan ini untuk kembali memenangi hati Ratu Elizabeth selepas isu pendedahan tentang keluarga diraja Britain menerusi temubual bersama Oprah Winfrey baru-baru ini.
Harry dan Meghan yang berkahwin pada 2018 turut memiliki seorang lagi putera bernama Archie Harrison Mountbatten-Winsdor yang berusia dua tahun. – Agensi


Lima lelaki ditahan miliki 2,600 biji pil kuda
Oleh ROHANA MOHD. NAWI

7 Jun 2021, 4:52 pm
KOTA BHARU – Lima lelaki berdepan hukuman mati mandatori selepas mereka ditahan polis apabila dipercayai memiliki 2,600 biji pil kuda bernilai RM26,000 di sini semalam.
Ketua Jabatan Siasatan Jenayah Narkotik Kelantan, Asisten Komisioner Sheik Azhar Sheik Omar berkata, kesemua suspek itu ditahan dalam dua serbuan yang dijalankan oleh pihaknya di beberapa kawasan di daerah ini.
Katanya, dalam operasi itu, polis menyita tiga buah motosikal jenis Yamaha 125ZR, Yamaha 135LC dan Honda EX5 serta sebuah kereta jenis Proton Persona.
“Selain itu, polis turut merampas seutas rantai leher berloket jongkong emas kecil yang dipercayai milik salah seorang suspek.
“Siasatan mendapati, tiga daripada lima suspek terbabit mempunyai rekod lampau berkait kes dadah dan kes disiasat mengikut Seksyen 39B Akta Dadah Berbahaya 1952, “ katanya dalam satu kenyataan di sini hari ini.


Rugi RM600, disamun lelaki pakai baju polis
Oleh ROHANA MOHD. NAWI

7 Jun 2021, 4:18 pm
MACHANG – Seorang pekerja kilang mengalami kerugian sebanyak RM600 selepas mendakwa dirinya dipukul oleh salah seorang daripada empat anggota polis ketika sedang menunggang motosikal di kawasan lampu isyarat di Bandar Machang di sini Jumaat lalu.
Dalam kejadian kira-kira pukul 8.15 malam, mangsa, Muhd. Ezani Mustapha, 21, yang menunggang motosikal jenis Yamaha Y15ZR seorang diri sedang dalam perjalanan dari tempat kerja untuk pulang ke rumahnya di Kampung Padang Selising di sini.
Menurutnya, ketika sedang menunggu lampu isyarat, sebuah kereta jenis Proton Preve yang mempunyai lambang Polis Diraja Malaysia (PDRM) telah menghalang perjalanannya.
Katanya, dia terkejut apabila salah seorang daripada empat lelaki yang memakai baju-T dipercayai mempunyai logo PDRM telah keluar dari kereta tersebut.
“Lelaki itu telah meminta beg galas dan dompet saya yang mengandungi kad pengenalan dan wang tunai RM630. Kemudian, salah seorang lagi daripada suspek telah bertindak menumbuk perut saya.
“Perbuatan itu dilakukan oleh suspek selepas saya tidak mengaku terlibat dengan kegiatan penyalahgunaan dadah. Pada mulanya, mereka mengambil semua wang sebanyak RM630,” katanya ketika ditemui pemberita di rumahnya di sini hari ini.

Menurutnya, bagaimanapun, salah seorang suspek memberi semula RM30 selepas dia merayu bahawa wang itu untuk digunakan bagi tujuan membayar sewa rumah, bayaran ansuran motosikal dan cukai jalan.
Katanya, selepas mengambil wang, lelaki terbabit mencampak dompet dan beg galasnya sebelum memecut laju kereta dinaiki mereka ke arah Kota Bharu.
Sementara itu, Ketua Polis Daerah Machang, Deputi Suprintendan Ganti Jimmy ketika dihubungi Kosmo! mengesahkan pihaknya telah menerima laporan berhubung kejadian itu pada Sabtu lalu.
Katanya, siasatan lanjut sedang dijalankan berhubung kes tersebut.-K! ONLINE


Cuepacs gesa KPT lantik segera NC universiti awam
Oleh IZZATUL ‘AIN AZMAN

7 Jun 2021, 4:42 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) menggesa Kementerian Pengajian Tinggi (KPT) untuk membuat lantikan baharu bagi mengisi kekosongan jawatan Naib Canselor di lima buah universiti awam di Malaysia.
Lima universiti tersebut adalah Universiti Pendidikan Sultan Idris (UPSI), Universiti Malaysia Perlis (UniMAP), Universiti Teknologi Mara (UiTM), Universiti Malaysia Terengganu (UMT) dan Universiti Putra Malaysia (UPM).
Setiausaha Agung CUEPACS, Abdul Rahman Mohd. Nordin berkata, kelewatan kerajaan membuat lantikan baharu boleh menjejaskan operasi pentadbiran dan sekali gus menjejaskan hala tuju universiti bagi melaksanakan visi dan misi masing-masing.
“Kuasa untuk melantik Naib Canselor bergantung pada menteri dan mereka juga mempunyai kuasa untuk menamatkan pelantikan Naib Canselor di universiti awam pada bila-bila masa.
“Kelompangan ini juga akan memberi kesan terhadap potensi penuh institusi pengajian tinggi kerana tidak dapat diterokai khususnya ketika negara sedang mengalami pandemik Covid-19 di negara ini,” katanya dalam satu kenyataan di sini hari ini.
Mengulas lanjut, Abdul Rahman berkata, setelah jawatan Naib Canselor dikosongkan, Timbalan Naib Canselor pada waktu itu akan menjalankan tugas sebagai Naib Canselor untuk beberapa tempoh yang ditetapkan oleh menteri dari KPT.

“Bagaimanapun, kami berpendapat bahawa kekosongan yang terlalu lama bagi jawatan itu boleh menjejaskan hala tuju dan pentadbiran universiti.
“Walaupun jawatan tersebut diambil alih seketika oleh Timbalan Naib Canselor yang berpengalaman, pasti terdapat beberapa masalah yang menghalang beliau daripada menjalankan tugas dengan sepenuhnya.
Tambah beliau, hal-hal kebajikan kakitangan khususnya kumpulan sokongan tidak akan mendapat pembelaan sekiranya ketiadaan Naib Canselor yang sentiasa menjadi rujukan kepada kakitangan yang mempunyai masalah.
CUEPACS berharap pihak KPT dapat menyelesaikan isu ini dengan kadar segera dan semua jabatan serta agensi kerajaan perlu dimantapkan agar dapat menjadi pemangkin kepada isu yang melanda ketika ini. – K! ONLINE


Jumpa doktor kalau ada masalah mental – Sharifah Sakinah
Oleh MOHAMMAD SHAHEMY AZMI

7 Jun 2021, 3:36 pm
PETALING JAYA – Pelakon Sharifah Sakinah menasihatkan orang ramai yang merasakan bahawa diri mereka memiliki simptom-simptom menghidap Attention-Deficit Hyperactivity Disorder atau ADHD supaya mendapatkan pengesahan daripada doktor dan bukan melalui kajian sendiri menerusi enjin carian Google.
Menerusi satu hantaran yang dimuat naik dalam Instagramnya, Sakinah atau nama sebenarnya Sharifah Nurul Sakinah Syed Abu Bakar Al- Khaired, 32, berkata bahawa dia telah mendapatkan pengesahan lebih daripada seorang doktor tentang masalah kesihatan mental yang dialaminya.
“Terlebih dahulu, mereka yang merasakan ada simptom-simptom ADHD atau bipolar, sila dapatkan pengesahan daripada doktor, bukan seorang tetapi ramai (lebih daripada satu doktor). Bukan melalui diagnosis daripada Google,” ujarnya.
Menurut pelakon drama Aku Yang Kau Gelar Isteri itu, dia mengambil masa sehingga tiga minggu untuk melalui beberapa proses bersama doktor untuk mengesahkan penyakit mental yang dialaminya.
“Saya mengambil masa selama tiga minggu untuk diinterviu dengan doktor termasuk menghubungi keluarga serta menjalani beberapa ujian untuk didignosis.
“Proses itu tidak semudah seperti menjawab soalan secara dalam talian untuk mengenalpasti sebarang simptom,” ujarnya.

Dalam pada itu, Sakinah memberitahu bahawa masyarakat sering menganggap masalah ADHD menyebabkan seseorang itu menjadi hiper semata-mata.
“Tapi sebenarnya ADHD adalah lebih kompleks seperti selalu berfikir yang bukan-bukan (overthinking), tergesa-gesa (impulsive) dan masalah mengatur emosi,” katanya,
Dalam perkongsian itu juga, Sakinah menasihatkan individu yang telah disahkan menghidap ADHD supaya mengikut saranan dan nasihat yang telah diberikan doktor walaupun mengakui sukar untuk menjadi seorang yang berdisplin.
“Paling penting adalah dengan mendapatkan sokongan yang baik untuk berdepan dengan cabaran harian.
“Dunia mungkin tidak memahami kamu, siap boleh kena label mengada-ngada atau over (keterlaluan). Tapi akhirnya kita perlu jadi baik untuk diri sendiri. Penerimaan diri sendiri adalah kuncinya,” katanya.
Terdahulu, Sakinah ada berkongsikan mengenai masalah kesihatan mental yang dialaminya dan mengakui bakal berpindah ke luar negara apabila berkahwin dengan Michael Hansen.
Menurut Sakinah, masalah ADHD yang dihidapinya sejak beberapa tahun lalu kini agak teruk dan perlu menjalani rawatan khusus. -K! ONLINE


Polis sahkan Stadium Titiwangsa sebagai CAC, bukan PKRC
7 Jun 2021, 5:04 pm
KUALA LUMPUR – Polis menafikan dakwaan yang mengatakan Stadium Titiwangsa akan beroperasi sebagai Pusat Kuarantin dan Rawatan Covid-19 (PKRC) bermula hari ini sepertimana tular menerusi aplikasi WhatsApp.
Ketua Polis Daerah Wangsa Maju , Superintendan Ashari Abu Samah berkata, sebaliknya Stadium Titiwangsa akan beroperasi sebagai Pusat Penilaian Covid-19 (CAC) bermula esok.
“Dakwaan itu tidak benar sama sekali. Kita sudah dimaklumkan oleh pihak Kementerian Kesihatan (KKM) bahawa stadium itu akan beroperasi sebagai CAC bermula pukul 8 pagi hingga 5 petang, setiap hari Isnin hingga Sabtu.
“KKM memberitahu seramai 500 individu yang positif Covid-19 dijangka hadir setiap hari bagi menjalani saringan dan menentukan tahap pesakit sama ada perlu rujukan ke PKRC, hospital atau kuarantin kendiri di rumah.
“Bagaimanapun saya difahamkan CAC ini hanya tertakluk kepada individu yang sudah membuat janji temu dengan Pusat Kesihatan Daerah (PKD) Titiwangsa, tidak terbuka kepada orang luar,” ujarnya ketika dihubungi Kosmo! hari ini.
Jelas beliau, seramai 15 anggota Polis Diraja Malaysia (PDRM) dari Ibu Pejabat Polis Daerah (IPD) Wangsa Maju dan Jabatan Siasatan dan Penguatkuasaan Trafik (JSPT) Kuala Lumpur akan ditempatkan di lokasi bagi memantau keadaan lalu lintas dan keselamatan orang ramai.- K! ONLINE


Netizen keliru Nabila Huda terima vaksinasi lepas sembuh Covid-19
Oleh KOSMO!

7 Jun 2021, 3:11 pm
PETALING JAYA – “Sudah suntik vaksin? Bukankah kena tunggu tiga bulan selepas positif Covid-19?”
Itu antara pertanyaan yang menghujani pelakon Nabila Huda dalam Instagram selepas berkongsi foto dia dan suami, Mohd. Izwan Johar selesai menerima suntikan pertama vaksin hari ini.
Hasil tinjauan Kosmo!, terdapat netizen yang mempersoalkan dan bertanya adakah bekas pesakit Covid-19 seperti Nabila dibenarkan menerima suntikan vaksin meskipun sembuh daripada virus tersebut dalam tempoh kurang tiga bulan.
Malah, ruangan komen hantaran tersebut menjadi platform netizen yang pernah dijangkiti Covid-19 berkongsi kekeliruan mereka tentang status dan tarikh mereka dibenarkan mengambil suntikan vaksin.
ANTARA komen netizen yang bertanyakan bagaimana Nabila dibenarkan menerima suntikan vaksin meskipun kurang sebulan dia sembuh daripada virus tersebut.
“Bukankah perlu tunggu tiga bulan selepas positif Covid-19? Saya keliru,” tulis seorang pengikut Instagramnya, @aimi_rudy.
“Bukankah perlu tunggu tiga bulan selepas tarikh akhir kuarantin? Saya bekas pesakit Covid-19 dan sepatutnya dapat vaksin beberapa hari lalu.

“Namun, selepas hubungi nombor hotline dalam MySejahtera, mereka beritahu tidak perlu datang dan perlu tunggu selama tiga bulan,” komen seorang lagi pengguna Instagram, @azwn.k.
Membalas pertanyaan ramai, pelakon drama Diva Popular itu bagaimanapun tidak pasti mengenai situasi tersebut.
“Saya tidak pasti. Saya hanya pergi sahaja mengikut tarikh yang diberikan dalam MySejahtera. Alhamdulillah mereka tidak cakap apa-apa pun,”
Terdahulu, pada Februari lalu, Ketua Pengarah Kesihatan, Tan Sri Dr Noor Hisham Abdullah memaklumkan, bekas pesakit Covid-19 boleh dipertimbangkan untuk menerima suntikan vaksin sekiranya tiada antibodi dikesan dalam tempoh antara tiga hingga enam bulan selepas pulih. – K! ONLINE


Ibu ditahan kes kematian kanak-kanak lelaki
Oleh ALICIA JOHNY KUEH

7 Jun 2021, 3:01 pm
BETONG -Seorang wanita dan teman lelakinya antara empat individu yang ditahan reman selama tujuh hari bagi membantu siasatan berhubung kes kematian kanak-kanak lelaki berusia dua tahun di Hospital Betong semalam.
Ketua Polis Daerah Betong, Deputi Superintendan Zamry Alli yang mengesahkan kes itu berkata, kertas siasatan telah dibuka ekoran laporan yang dibuat oleh pihak Hospital mengenai penemuan kesan lebam pada tubuh si mati dipercayai akibat didera.
Katanya, polis menerima panggilan dari pihak hospital pada pukul 3.45 petang mengenai kematian mangsa.
Difahamkan kanak-kanak itu dihantar oleh keluarganya pada pukul 3 petang ke Hospital Betong untuk menerima rawatan.
“Hasil pemeriksaan pegawai perubatan mendapati ada beberapa kesan kecederaan dan lebam di badan mangsa yang berkemungkinan telah menyebabkan punca kematiannya.
“Susulan kejadian itu, kita menahan empat individu berusia 22 hingga 66 tahun termasuk ibu mangsa,” katanya.-K! ONLINE


Pegawai, anggota berdepan tindakan tatatertib
Oleh MUHD AFIQ AL-HAFIZ MAT YUSOF

7 Jun 2021, 3:21 pm
PETALING JAYA – Tiga pegawai dan seorang anggota polis berdepan tindakan undang-undang dan tatatertib selepas ditahan ketika leka berparti di sebuah bilik hotel di Jalan Pinang awal pagi semalam.
Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, siasatan menyeluruh akan dijalankan terhadap mereka yang berpangkat Deputi Superintendan, Inspektor dan konstabel.
“Siasatan menyeluruh akan dilakukan kerana melanggar arahan Perintah Kawalan Pergerakan (PKP) dan berada di tempat yang tidak dibenarkan dengan menyertai parti persendirian bersama orang awam.
“Kita (JIPS) akan siasat dan ambil tindakan sewajarnya,” katanya di sini hari ini.
Zamri memberitahu, perbuatan mereka jelas melanggar arahan Ketua Polis Negara yang melarang semua pegawai dan anggota polis daripada terlibat kegiatan yang bertentangan dengan peraturan dan displin sebagai warga Polis Diraja Malaysia (PDRM).
Perbuatan mereka amat dikesali kerana sudah banyak peringatan dan amaran diberikan oleh kepimpinan PDRM berhubung perkara ini, namun tetap ingkar.

“Sepatutnya, mereka mencegah orang awam daripada terlibat dengan kes sedemikian, bukan terlibat sekali menyertai parti itu,” katanya.- K! ONLINE


Salah jika guna bubu naga tangkap ikan
Oleh SHAMSUL KAMAL AMARUDIN

7 Jun 2021, 3:09 pm
LUMUT – Sebanyak 110 set bubu naga dirampas Agensi Penguatkuasaan Maritim Malaysia (Maritim Malaysia) Perak di dua lokasi berbeza iaitu kira-kira 3.2 hingga 3.3 batu nautika barat laut muara Sungai Perak di Bagan Datuk pagi semalam.
Bubu naga itu ditemui bot penguat kuasa semasa melakukan rondaan rutin bersepadu berhampiran kawasan tersebut kira-kira pukul 10.30 pagi.
Pengarah Maritim Perak Kepten Maritim Shahrizan Raman berkata, anggotanya mengesan
beberapa pelampung pada permukaan air yang kelihatan mencurigakan dan disyaki penanda bubu naga.
Menurut beliau, pemeriksaan lanjut di kedua–dua lokasi mengesahkan pelampung tersebut merupakan penanda kepada bubu yang dipasang oleh individu tidak bertanggungjawab.
“Kesemua bubu naga yang dirampas dibawa ke Jeti Perikanan Kampung Acheh untuk tindakan dan siasatan lanjut. Nilai kesemuanya kira-kira RM13,200 dengan anggaran RM120 seunit,” katanya dalam satu kenyataan di sini.-K! ONLINE


Kes keracunan makanan di Malaysia menurun tahun lalu
Oleh MOHD. HUSNI MOHD. NOOR

7 Jun 2021, 3:06 pm
PUTRAJAYA – Kementerian Kesihatan (KKM) memaklumkan kes keracunan makanan pada tahun lalu dilaporkan menurun sehingga 44.2 peratus berbanding tahun sebelumnya.
Pada tahun lalu, negara merekodkan 288 kejadian keracunan makanan berbanding 516 kes pada tahun 2019.
Ketua Pengarah Kesihatan Tan Sri Dr. Noor Hisham Abdullah berkata, pada tahun lalu, negara bagaimanapun dikejutkan dengan isu kejadian keracunan makanan serius sehingga membawa kematian.
Beliau berkata, antara kejadian keracunan makanan yang berlaku disyaki berpunca daripada memakan puding buih yang dibeli secara dalam talian.
“Walaupun situasi kejadian keracunan makanan di Malaysia masih terkawal, KKM memandang serius mengenai kejadian kes keracunan makanan.
“Ini menunjukkan bahawa soal keselamatan dan kebersihan makanan tidak boleh dipandang ringan,” katanya menerusi kenyataan akhbar sempena Hari Keselamatan Makanan Sedunia yang disambut hari ini.

Katanya, walaupun negara kini sedang dilanda wabak pandemik Covid-19, KKM tetap memastikan aktiviti pemantauan dan tindakan penguatkuasaan sentiasa dijalankan terhadap tahap kebersihan premis makanan.-K! ONLINE


KPT cadang tambah 19 PPV di pusat pengajian tinggi
Oleh MOHAMAD NAUFAL MOHAMAD IDRIS

7 Jun 2021, 3:25 pm
KUALA SELANGOR – Sebanyak 19 pusat pemberian vaksin (PPV) dicadang ditambah lagi di institut pengajian tinggi (IPT) dalam membantu pelaksanaan program Imunisasi Covid-19 Kebangsaan (PICK).
Menteri Pengajian Tinggi, Datuk Seri Dr. Noraini Ahmad berkata, lokasi PPV itu akan diperhalusi untuk dibincangkan secara bersama dengan Badan Bertindak Imunisasi Covid-19 (CITF).
“Kita bercadang membuka sehingga 36 PPV IPT namun yang diluluskan setakat ini cuma tiga sahaja iaitu Universiti Teknologi Mara (UiTM), Universiti Sains Malaysia (USM) dan Institut Perubatan dan Pergigian Termaju (@AmDI) USM.
“Kesemua lokasi perlu dilihat sama ada kondusif atau tidak,” katanya dalam sidang akhbar selepas melawat PPV IPT Universiti Teknologi Mara (UiTM) Kampus Puncak Alam, di sini, hari ini.
PPV di UiTM dijalankan di Dewan Berlian yang mampu memuatkan 1,500 orang dalam satu-satu masa.-K!ONLINE


Polis teliti akaun bank berkaitan Geng Nicky
Oleh MOHAMAD FAIZAL HASHIM

7 Jun 2021, 3:13 pm
JOHOR BAHRU – Polis sedang meneliti akaun-akaun bank yang berkaitan sindiket didalangi Nicky Liow Soon Hee termasuk akaun peribadi individu yang terlibat.
Ketua Polis Johor, Datuk Ayob Khan Mydin Pitchay berkata, polis sedang menunggu laporan termasuk dari Bank Negara Malaysia (BNM) dan bank lain berhubung siasatan terhadap kegiatan kumpulan jenayah terancang ‘Geng Nicky’.
Jelasnya, pihaknya juga sedang dalam proses memperkemas dan melengkapkan kertas siasatan.
“Kita sedang menunggu laporan BNM serta laporan dari bank-bank yang lain serta banyak lagi perkara yang diuruskan.
“Geng Nicky ini bukan kecil, operasinya cukup besar dan meluas. Ia melibatkan banyak transaksi membabitkan pelbagai akaun peribadi serta akaun syarikat. Jadi, proses ini akan memakan sedikit masa untuk diperkemaskan,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Ayob Khan berkata, setakat hari ini, belum ada tangkapan baru dan perkembangan terkini mengenai kes berkenaan akan dimaklumkan.-K! ONLINE


42 PST catat nilai jualan RM18.9 juta
Oleh NUR SHARIEZA ISMAIL

7 Jun 2021, 3:30 pm
SEPANG – Sebanyak 42 buah pasar segar terkawal (PST) beroperasi setakat ini di seluruh negara dengan nilai jualan yang dicatatkan sebanyak RM18.9 juta sehingga 4 Jun lalu.
Menteri Pertanian dan Industri Makanan (MAFI), Datuk Seri Ronald Kiandee berkata, pengoperasian PST itu melibatkan seramai 348 petani dan 6,879 usahawan yang berfungsi memberi akses pilihan kepada pengguna untuk mendapatkan barangan keperluan dengan penawaran penjimatan hingga 20 peratus.
“Setiap PST mempunyai lapan komoditi teras iaitu sayur, buah, ikan, ayam, daging, produk industri kecil dan sederhana (IKS), barangan runcit dan makanan (take away) yang akan terus beroperasi sepanjang pelaksanaan Perintah Kawalan Pergerakan (PKP) penuh fasa pertama,” katanya dalam satu kenyataan akhbar di sini hari ini.
Terdahulu, beliau telah mengadakan lawatan kerja di dua lokasi PST Lembaga Pemasaran Pertanian Persekutuan (FAMA) iaitu MyFarm Outlet Putrajaya dan Pusat Operasi FAMA Dengkil, Sepang Selangor.
Menurut Ronald, MAFI sentiasa mengambil pelbagai pendekatan dalam usaha memastikan kelancaran dan kelangsungan rantaian bekalan makanan termasuk mengurus isu lambakan, antaranya melalui pelaksanaan PST di lokasi-lokasi terpilih yang beroperasi mengikut prosedur operasi standard (SOP) yang telah ditetapkan oleh Majlis Keselamatan Negara (MKN).-K! ONLINE


Langkawi capai imuniti kelompok menjelang September
Oleh NUR AMALINA AZMAN

7 Jun 2021, 3:35 pm
LANGKAWI – Jawatankuasa Program Vaksinasi Langkawi yakin untuk mencapai imuniti kelompok menjelang September depan apabila jumlah pendaftaran penerimaan vaksin Covid-19 di sini adalah yang tertinggi berbanding daerah lain di Kedah.
Pengerusi Jawatankuasa Program Vaksinasi Langkawi merangkap Pegawai Daerah Langkawi, Saiful Anwar Azmi berkata, jumlah pendaftaran bagi penerima vaksin yang layak ialah sebanyak 50.16 peratus sehingga Sabtu lalu.
Katanya, daripada jumlah itu, kira-kira 16 peratus penduduknya telah menerima sekurang-kurangnya satu dos vaksin.
“Kita ada mengedarkan borang pendaftaran vaksin kepada ketua kampung yang kemudiannya akan dikembalikan kepada Pejabat Daerah untuk dikemas kini maklumat tersebut dengan kerjasama Pejabat Kesihatan Daerah,” katanya.
Beliau berkata demikian ketika ditemui pada sidang akhbar selepas melakukan tinjauan di Pusat Pemberian Vaksin (PPV) Dewan Syifa, Padang Matsirat di sini hari ini. – K! ONLINE


MB Kedah beri keterangan hari ini
Oleh MOHD. RAFIE AZIMI

7 Jun 2021, 3:18 pm
ALOR SETAR – Menteri Besar Kedah, Muhammad Sanusi Md. Nor akan memberi keterangan berhubung dakwaan beliau melanggar prosedur operasi standard (SOP) di sebuah pusat jualan kenderaan di Autocity Juru, Bukit Mertajam di Pulau Pinang kepada pihak polis pada petang ini.
Muhammad Sanusi berkata, beliau akan memberikan kerjasama penuh berhubung perkara itu dan bersedia berdepan apa sahaja kemungkinan selepas disiasat.
Katanya, keterangan akan diambil di negeri ini, namun belum dapat dipastikan lokasi tersebut.
Menceritakan kejadian yang berlaku petang kelmarin, Muhammad Sanusi berkata, ketika itu beliau bersama pemandu dan pengiringnya iaitu seorang anggota polis dalam perjalanan ke Kuala Lumpur untuk menghadiri mesyuarat serta mengadakan pertemuan bersama pelabur di ibu kota.
“Dalam perjalanan, kami singgah di sebuah kedai serbaneka di Autocity bagi membeli makanan antaranya roti dan minuman. Sementara menunggu pemandu membeli barangan itu, saya menyapa seorang penjual yang sedang menyusun kenderaan di situ.
“Penjual itu yang bernama Ong cukup ramah walaupun mulanya dia tak perasan saya Menteri Besar. Kami bersembang mengenai kenderaan dijualnya sebelum saya meminta untuk melihat ruang dalaman dan duduk di kerusi penumpang depan,” katanya.

Beliau berkata demikian kepada pemberita selepas mengadakan lawatan ke Pusat Kuarantin dan Rawatan Covid-19 (PKRC) di Dewan Al-Farabi, Kompleks Pendidikan Negeri di sini hari ini. – K! ONLINE


Kes harian turun 5,271
Oleh SITI A'ISYAH SUKAIMI

7 Jun 2021, 2:55 pm
PUTRAJAYA – Kes harian terus mencatatkan penurunan dengan 5,271 kes hari ini, menjadikan jumlah kes positif Covid-19 sebanyak 622,086 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 1,374 kes, diikuti oleh Sarawak sebanyak 703 kes dan Negeri Sembilan sebanyak 571 kes.
“Selain itu, Kuala Lumpur (455 kes), Johor (355 kes), Kelantan (341 kes), Sabah (336 kes), Labuan (209 kes), Kedah (194 kes), Melaka (178 kes), Perak (177 kes), Pulau Pinang (153 kes) dan Terengganu (117 kes).
“Pahang pula dengan 99 kes manakala, Putrajaya sebanyak lapan kes dan Perlis merekodkan satu kes baharu,” katanya pada ciapan Twitter di sini hari ini. -K!ONLINE


Kongsi video ranjang, Zara berang diserang netizen
Oleh SAIRUL ZAMRI MISRANI

7 Jun 2021, 2:17 pm
PETALING JAYA – “Netizen perlu bersikap lebih terbuka. Apa salah video dan produk itu.”
Itu respons ringkas pelakon Zara Zya selepas dikecam teruk netizen dalam laman Instagram, gara-gara mempromosikan sebuah jenama produk intim untuk pasangan suami isteri.
Menurut Zara atau nama sebenarnya Zainurul Razia Mohd. Zainuddin, 36, apa yang dilakukannya hanya untuk tujuan promosi semata-mata dan perkara tersebut memang berlaku dalam kehidupan seharian.
“Bagj saya benda tu tidak salah pun. Terpulanglah kepada netizen untuk cakap dan nilai bagaimana.
“Kenapa perlu bising dan gelabah sedangkan perkara tersebut memang berlaku dalam kehidupan seharian bagi pasangan suami isteri,” katanya kepada Kosmo! Online.
Tambah pelakon drama Pia itu lagi, disebabkan skeptikal dan cara berfikir sebegitulah membuatkan masyarakat di negara ini tidak pernah maju.

“Terang-terang dalam video tersebut saya hanya reviu mengenai produk, bukannya akhlak.
“Itu tak boleh ini tak boleh, sebab itu orang kita ramai yang ke belakang. Semua perkara diambil dan difikir dari sudut negatif,” katanya lagi.
Terdahulu, Zara teruk dikecam selepas memuat naik sebuah video menunjukkan pasangan lelaki dan wanita sedang berpeluk mesra di atas katil.
Rata-rata netizen menyifatkan Zara tidak sensitif memandangkan pengikut dalam laman Instagram pelakon itu terdiri daripada lapisan umur.
Bukan setakat itu, ada juga segelintir netizen yang meminta Zara untuk segera bernikah memandangkan dia masih berstatus solo. – K! ONLINE


Gandingan tengah skuad Harimau Malaya pilihan Tunku Ismail
Oleh KOSMO!

7 Jun 2021, 2:06 pm
Oleh MOHAMAD FAIZAL HASHIM
JOHOR BAHRU – Tunku Ismail Sultan Ibrahim menamakan gandingan terbaik bagi mengemudi bahagian tengah skuad Harimau Malaya menjelang baki dua perlawanan aksi kelayakan Piala Dunia 2022/Piala Asia 2023 menentang Vietnam dan Thailand.
Tunku Mahkota Johor memilih Brendan Gan untuk bergandingan dengan Liridon Krasniqi dan Nazmi Faiz di bahagian tengah yang dilihat sebagai gandingan seimbang bagi membantu pasukan memburu kemenangan dalam dua baki perlawanan pada 12 dan 16 Julai ini.
“Kalau hendak diikutkan, Natxo Insa adalah pilihan terbaik di posisi itu kerana kehadirannya mampu memberi kebebasan buat Liridon dan Nazmi membantu jentera serangan dengan mengucar-kacirkan kubu lawan.
“Memandangkan Natxo tidak terpilih kerana bergelut dengan kecederaan, maka Brendan adalah pemain sesuai untuk menggalas tugas itu. Biarpun ada yang mengatakan prestasinya terumbang-ambing pada aksi liga, saya percaya Brendan mampu memikul tanggungjawab itu dengan sebaiknya,” katanya dalam temubual secara langsung di Instagram malam kelmarin.
Dalam pada itu, pemilik kelab Johor Darul Ta’zim (JDT) itu turut mengingatkan pengkritik serta peminat bola sepak tanah air agar tidak terbawa-bawa dengan kekalahan 0-4 kepada Emiriyah Arab Bersatu (UAE) hingga beberapa pemain JDT seperti Safawi Rasid, Guilherme De Paula dan Liridon menjadi mangsa kecaman akibat tidak beraksi di tahap sebenar.

Jelas Tunku Mahkota Johor (TMJ), penyokong perlu realistik dan tahu mengukur kemampuan skuad Harimau Malaya yang masih terlalu awal untuk bersaing dengan pasukan negara Asia Barat.
Menurut Tunku Ismail, pemain itu hanya melalui satu perlawanan yang buruk dan itu tidak seharusnya menjadi ukuran kemampuan serta menidakkan potensi serta kebolehan mereka bakal berikan pada pertemuan akan datang.
“Saya tidak suka menilai pemain berdasarkan satu perlawanan, jangan kerana mereka tidak bermain baik sudah dianggap ‘failure’ (kegagalan). Tengok sahaja rekod dia (De Paula) bersama Perak dan Selangor di mana dia menjaringkan banyak gol penting.
“Takkan pasal tandukan meliar di dalam kotak lawan terus mahu kutuk dia, mungkin itu bukan hari dia. Bagi saya, beri dia peluang kedua untuk bangkit bagi membuktikan kemampuan diri,” ujarnya.
Dalam pada itu, Tunku Ismail turut merasa hairan dengan taktikal pengendali Harimau Malaya, Tan Cheng Hoe yang meletakkan Safawi di bahagian sayap kiri pada perlawanan menentang UAE Jumaat lalu.
“Saya pun tidak faham apa yang difikirkan ketua jurulatih. Kami sendiri (JDT) tidak pernah meletakkan dia di posisi itu kerana dia lebih menjadi di sayap kanan kerana sentuhan kaki kirinya adalah senjata berbisa Safawi,” katanya. – K! ONLINE


Kompaun menanti jika hadir Ke PPV tanpa janji temu
Oleh NIK SUKRY RAMLI

7 Jun 2021, 2:29 pm
KUANTAN – Jabatan Kesihatan Negeri Pahang (JKNP) memberi amaran kepada mana-mana pihak supaya tidak mencuba nasib mendapatkan vaksin Covid-19 dengan hadir ke pusat-pusat pemberian vaksin (PPV) tanpa janji temu yang sudah ditetapkan.
Pengarah Kesihatan negeri, Datuk Dr. Bahari Che Awang Ngah berkata, tindakan kumpulan atau individu terbabit bukan sahaja menyukarkan proses kawalan keselamatan di PPV bahkan mengakibatkan kawasan PPV mengalami kesesakan yang tidak sepatutnya berlaku.
“Tindakan seperti ini sangat dikesali dan janganlah datang ke PPV jika anda belum menerima pengesahan janji temu untuk suntikan vaksin. Kita tidak mahu suasana bersesak atau kehadiran terlalu ramai orang di PPV dalam satu masa.
“Kami memberi amaran terlebih dahulu, namun jika perkara ini terus berulang, JKNP tidak ada pilihan lain dan kami boleh mengeluarkan kompaun kepada mereka yang sengaja hadir ke PPV tanpa janji temu,”katanya dalam kenyataan akhbar di sini, hari ini.
Manurut Bahari, kaedah pengurusan vaksin di semua PPV dilakukan berdasarkan senarai janji temu yang sudah disahkan melalui aplikasi MySejahtera dan perkara itu sepatutnya sudah difahami oleh orang ramai.-K! ONLINE


Tiada kenaikan harga, minyak masak bersubsidi cukup
Oleh AMREE AHMAD

7 Jun 2021, 2:39 pm
PUTRAJAYA – Kementerian Perdagangan Dalam Negeri dan Hal Ehwal Pengguna memberi jaminan bekalan minyak masak bersubsidi masih cukup dan menafikan harganya konon naik.
Timbalan Menterinya, Datuk Rosol Wahid berkata, produk itu di pasaran masih kekal dengan harga biasa, malahan tetap cukup serta tidak berlaku kenaikan seperti didakwa pihak tertentu.
Beliau berkata, bekalan minyak masak bersubsidi itu sentiasa mencukupi bagi menampung permintaan domestik dan tidak berlaku catuan atau kekurangan penawaran.
“Justeru, stok tidak jadi isu kepada pembeli golongan B40 kerana minyak jenis ini dibungkus dalam beg plastik dengan berat cuma satu kilogram dan dijual pada harga RM2.50.
“Tidak jadi isu dan pembeli dalam kalangan B40 masih boleh mendapatkan minyak masak ini di pasaran dengan harga biasa bahkan kerajaan tidak pernah sekat mereka untuk beli,” katanya.
Beliau berkata demikian menerusi kenyataan sebagai mengulas kebimbangan masyarakat susulan kenaikan harga komoditi minyak sawit di pasaran global terhadap produk bersubsidi.

Akhir minggu lalu, Majlis Minyak Sawit Malaysia (MPOB) melaporkan lonjakan harga minyak sawit mentah mencecah RM4,270 setiap tan berbanding RM4,061 pada sehari sebelumnya.-K! ONLINE


Pencuri duit peniaga nasi lemak dirakam CCTV
Oleh MOHD YUNUS YAKKUB

7 Jun 2021, 2:08 pm
KUALA LANGAT – Dua lelaki yang sanggup mencuri duit peniaga nasi lemak kini tidak ubah seperti cacing kepanasan apabila aksi mereka berjaya dirakam televisyen litar tertutup (CCTV) dalam kejadian di sebuah restoran di Tropicana Aman, di sini semalam.
Kejadian berlaku pukul 10 pagi, ketika dua suspek menaiki motosikal singgah di restoran tersebut.
Ketua Polis Daerah Kuala Langat, Superintendan Ahmad Ridhwan Mohd. Nor berkata, salah seorang suspek didapati telah berpura-pura memesan nasi lemak daripada mangsa perempuan berusia 40 tahun.
“Apabila mangsa menoleh mendapati lelaki tersebut telah pergi dan melarikan bekas berisi wang hasil niaga nasi lemak bernilai RM200.
“Turut dilarikan suspek adalah sebuah telefon bimbit,” katanya ketika dihubungi Kosmo! hari ini.
Beliau berkata, usaha mengesan suspek terlibat sedang giat dilakukan dan kes disiasat mengikut Seksyen 379 Kanun Keseksaan.

Sehubungan itu, Ahmad Ridhwan meminta orang ramai yang mempunyai maklumat menghubungi pegawai penyiasat kes, Inspektor K. Yusheindran di talian 0149653084 atau Ibu Pejabat Polis Daerah Kuala Langat menerusi talian 03-31872222 atau balai polis berhampiran.
Terdahulu, tular video CCTV berdurasi 44 saat di laman sosial Facebook memaparkan aksi jenayah berkenaan yang mendapat kecaman daripada netizen yang bersimpati dengan nasib para peniaga itu selain berharap kifarah kepada suspek tersebut.
“Sudah orang susah ditambah susah lagi, harap kifarah yang kau dapat wahai pencuri,” jelas netizen Mohd. Ariff II. -K!ONLINE


Warga asing leka berjudi antara dicekup JIM di perkampungan haram
Oleh SUBKHI SUDARJI

7 Jun 2021, 2:16 pm
CYBERJAYA – Cubaan hampir 200 pendatang asing tanpa izin (PATI) melarikan diri dan bertindak bersembunyi dalam kawasan semak tidak berjaya mengaburi mata pihak berkuasa selepas mereka ditahan dalam operasi Jabatan Imigresen (JIM) malam tadi.
Malah ada di antara mereka sedang leka berjudi dan minum secara berkumpulan ketika serbuan dilakukan di perkampungan haram di sebuah kawasan tanah terbiar di sini yang dipercayai didiami kumpulan PATI itu hampir empat tahun lalu.
Lebih mengejutkan, kawasan berkenaan yang rata-rata didiami warga asing dari Myanmar, Bangladesh, Nepal, Indonesia, India dan Pakistan itu dilengkapi bekalan elektrik dan air yang dipercayai disambung secara haram.
Turut dibina di perkampungan haram berkenaan ialah kedai kopi dan gunting rambut serta kawasan santai untuk mereka berehat.
Ketua Pengarah Jabatan Imigresen, Datuk Khairul Dzaimee Daud berkata, sebanyak 156 daripada 202 warga asing yang diperiksa, ditahan dalam operasi itu hasil risikan JIM selama tiga bulan.
Menurutnya, PATI yang ditahan terdiri daripada warga Bangladesh seramai 62 orang, Indonesia (42), Nepal (20), Myanmar (29) dan masing- masing seorang warga India, Sri Lanka dan Pakistan yang kesemuanya berumur antara 23 hingga 50 tahun.

“Daripada jumlah itu, 144 ialah lelaki manakala 12 lagi wanita kerana kesalahan tiada dokumen dan tinggal lebih masa. Sebanyak 46 warga asing lain dibebaskan kerana mempunyai dokumen lengkap.
“Dalam operasi ini JIM turut membebaskan empat sekeluarga yang mempunyai kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR),” katanya pada sidang akhbar selepas turut sama menyertai operasi bersepadu berkenaan di sini malam tadi.-K! ONLINE


Pendaratan ikan laut dalam berkurangan
Oleh WAT KAMAL ABAS

7 Jun 2021, 2:44 pm
TAIPING – Lembaga Kemajuan Ikan Malaysia (LKIM) mengesahkan berlaku pengurangan pendaratan ikan diseluruh negara sebanyak sepuluh peratus berikutan kurangnya aktiviti penangkapan ikan di laut.
Ini kerana ada pengusaha bot laut dalam tidak dapat turun ke laut disebabkan ketiadaan pekerja asing yang menjadi tekong dan awak -awak untuk bot kelas C laut dalam
Pengerusi LKIM, Datuk Syed Abu Hussin Al Fasal berkata, kebanyakan pengusaha menggajikan warga Thailand dan Vietnam sebagai tekong serta awak-awak disebabkan kemahiran mereka.
Bagi mengatasi masalah itu katanya, LKIM telah pun bertemu dengan pihak Jabatan Imigresen Malaysia dan mendapat kelulusan untuk membawa masuk pekerja warga asing kedua-dua negara.
“Namun, kemasukan pekerja asing ini tertangguh disebabkan negara sedang melaksanakan Perintah Kawalan Pergerakan (PKP).
“Kita telah membuat rayuan agar diberi pertimbangan manakala negara penghantar pula perlu menyelesaikan proses dokumentasi pemohon sebelum dibenarkan masuk ke negara ini selain perlu dikuarantin mengikut tatacara sedia ada,” katanya.-K! ONLINE


Tempuh perjalanan 120km semata-mata mahu cucuk vaksin
Oleh KOSMO!

7 Jun 2021, 2:00 pm
JOHOR BAHRU – Kesedaran ditunjukkan pasangan warga emas harus dipuji apabila sanggup datang dari Batu Pahat ke Johor Bahru semata-mata mahu mendapatkan vaksin.
Idris Ahmad, 66, dan isterinya, Azmah Harun, 64, antara individu terawal menerima suntikan sempena Program Iminisasi Covid-19 Kebangsaan Negeri Johor di Pusat Pemberian Vaksin (PPV) Mega di Pusat Konvensyen Antarabangsa Persada di sini hari ini.
Bekas pengetua Sekolah Sains Kluang itu berkata, dia dan isterinya menempuh perjalanan sejauh 120 kilometer (km) dari Taman Peserai Batu Pahat sejauh 120 kilometer.
“Pukul 6.30 pagi kami sudah keluar rumah, anak yang bawa kereta ke sini. Syukur saya bersama isteri dapat menerima panggilan hari ini untuk menerima vaksin AstraZeneca.
“Saya mula mendaftar di MySejahtera pada 23 Februari lalu dan sentiasa mengemaskini data dan akhirnya dapat panggilan untuk mendapat suntikan.
“Jangan takut, sehingga sekarang saya masih ‘ok’, janganlah terpengaruh dengan berita palsu cakap vaksin ini tak baguslah apalah, kita ambil vaksin untuk lindung diri dan orang sekeliling,”katanya ketika ditemui di sini hari ini.-K! ONLINE